**Мишел Ферие**

**Б.О.Б.**

*По идея от телевизионния сериал на Дейвид Линч „Туин Пийкс“*

*Тази книга стои на границата между два свята. Тя не е доказателство за паралелното им съществуване, а предизвикателство към интелектуалната мощ на Човека.*

*КРИСТИАН, екстрасенс*

©Мишел Ферие, 1993 г.

©ИЗДАТЕЛСКА КЪЩА „ХЕРМЕС“ – ПЛОВДИВ, 1993 г.

©ИЗДАТЕЛСКА КЪЩА „ЖАНЕТ – 45“ – ПЛОВДИВ,1993 г.

©Валери Ценов, художник, 1993 г.

Предпечатна подготовка: „ЗК“ – СД – Пловдив

Печатница: „Полиграфия“ – АД – Пловдив

ISBN 954-459-060-9

Сканиране: **debora**, 2019

Обработка и корекции: **WizardBGR**, 2024

# ПРЕХОДЪТ

*МИСЪЛТА Е ВЕЧНА.*

*ТЯ НЕ ПОЗНАВА ПРЕГРАДИ*

*I следствие: Само Човеците могат да раждат Мисли;*

*II следствие: Мислите не могат да се самовъзпроизвеждат.*

*Из „Аксиоми на статуквото“ – Сборник Закони, ОАУЯЕ – MXMCCIXV*

|  |  |  |
| --- | --- | --- |
|  | ЗАПИС: | *00 01* |
| ТЕРМИНАЛ: | *Земя* |
| БАЗА: | *ОАУЯЕ – 3* |
| КОД: | *№ 03 II 424 ITR* |
| ТЕКСТ: | *Лицето е Дейл Купър.*  *Мястото Туин Пийкс.*  *Започнете прехвърлянето.*  *Б.О.Б.* |

## **1.**

Лош късмет.

Не ми достигна енергия или не уцелих точно мястото. Сега бях в кожата на Дейл Купър и нищо добро не ме очакваше.

Ухилих се.

– Ан, Ан!

Това име сигурно говореше нещо на тялото ми. Огледалото стана на парчета. Идиотско тяло! Винаги има период на несъвместимост, но това надхвърля всякакви граници. Сега от огледалото ме гледаха стотици купъровци.

Устата ми беше препълнена със зъби. Твърди, непокътнати. Миришеха отвратително на освежител за уста и на боровинков пай. Кошмар! Ан беше връзката. Трябваше да я открия, за да се уверя, че съм Купър. Трябваше да открия Ан на всяка цена.

Отгоре на всичко установих, че бях изгубил способността си за телепатия. Очакваше се подобен страничен ефект, когато тялото за прераждане показва силен стремеж за отхвърляне, а тялото на Дейл Купър беше готово да се пръсне само за да се отърве от мен.

Някой тропаше на вратата. Кой ли можеше да бъде? Ужасно неприятно е да не можеш да четеш чужди мисли.

Гадно тяло! Трябваше да отворя вратата, преди да са я изкъртили.

Шериф Труман, полицай Ястреб и онова говедо Анди. Господи, каква ли ще бъде изненадата на онзи, комуто се падне честта да се прероди в него? Макар че и аз не извадих голям късмет с Купър. Опитваше се да намигне на шерифа, да му даде знак.

– Какво правиш в банята, Дейл? Въобще какво, по дяволите, правиш в хотела? И защо се кривиш така глупаво?

Трябваше да употребя част от така необходимата ми енергия, за да усмиря проклетия клепач. Ухилих се, като се постарах да приличам на Купър. Изглежда, нямах особен успех и шерифът се стъписа, но поне престана да задава глупавите си въпроси.

Отидох и се тръшнах на леглото. Затворих очи. Чух гласа на Анди:

– Агент Купър, вие сте ранен!

Изругах наум Анди и си позволих да изпъшкам. Прокарах длан по челото си, а след това я поднесох пред очите си. Беше кръв. Кръвта на Купър. Да, но сега това тяло беше мое и трябваше да ми свърши работа поне докато пипна истинския Купър! Каква главоблъсканица!

– Ще ти трябва доктор – обади се шериф Труман.

– Тук съм – каза доктор Хейуърд откъм вратата. – Извикаха ме да напиша смъртния акт на Бен и реших да се отбия.

Добър урожай имаше тази есен в Туин Пийкс!

– Искам да стана! – заявих аз.

– Дайте да видя раната ви! – бутна ме обратно на леглото докторът.

Изправих се бързо.

– Благодаря ви, докторе. Ние, поклонниците на Тибет, нямаме нужда от помощ.

– Трябва да лежите!

– Не, благодаря. Искам да бъда на своя пост. Имам чувството, че нещата доста са се объркали, докато ме нямаше.

– Объркали?! – възкликна Анди. – Те се обърнаха с главата надолу, агент Купър!

– Къде беше, Дейл? – попита тихо Труман.

Изглежда, досещаше се за нещо, не беше глупав като Анди. Трябваше много да внимавам.

Предизвиках го:

– Нима не знаеш?

– Ти се загуби в оная дупка, Дейл. Каза ми да те чакам, отиде напред и просто потъна зад дърветата, сякаш изчезна.

– Знаеш много добре, че последвах НЯКОГО.

– И… намери ли… УИНДЪМ ЪРЛ и АНИ?

– Нито следа от тях. Сякаш бяха потънали в земята.

– Какво ще правим сега?

– Ще ги търсим. Ърл все някъде има бърлога. Писмото с почерка на Лео. Имам предчувствие, че те двамата са били заедно. Търсим Лео, намираме Ърл, и обратно. А как е при вас?

– Хорн загина, Бригз и госпожа Палмър са вън от играта, толкова са изплашени.

– От Боб?

Труман поклати глава.

– Не мога да повярвам в него. Поне докато не го пипна с ръка. Това е бил Ърл. Поне в случая с майор Бригз.

– Някакви други лоши новини?

– Нейдин е дошла на себе си. Зарязала е онзи сополанко Майк, нещо повече – подала е оплакване за нахлуване в жилището срещу него и Норма.

Чух се да възкликвам:

– Боже мой, горкият Ед! Още някоя лоша новина?

– Боб е изчезнал.

– Приятелят на Шели?

– Нея също я няма. Може би са заедно.

– Някой друг да е изчезнал?

– Не. За сметка на това един се появи.

Постарах се да изобразя удивление.

– Кой?

– Братът на Катрин. Андрю.

– Изглежда, дупката за оня свят функционира отлично. Мнозина оттук са попаднали в нея, а и оттам са подхвърлили нещичко. Други новини?

– Няма я Луси, сър – обади се жално Анди.

– А Маркъс наблизо ли е?

– И той не знае нищо за нея – проплака Анди.

Притворих очи, сякаш медитирам, и се опитах да уловя някоя мисъл. Проклетото тяло обаче не ми даде никакъв шанс. Просто чувах как на долния етаж бръмчи прахосмукачка.

Спасителният звук се чу откъм вратата. Някой тропаше така, сякаш носеше съобщение за пожар. Бях спасен. Казах с възможно най-малко радостен глас:

– Влез.

Влетя старият прислужник, носеше се на две педи над земята върху оръфаните си чехли.

– Шерифе, шерифе! – изкрещя той и полилеят едва не се срути на пода. – Търсят ви от Сиатъл!

– От Сиатъл? – смръщи вежди шерифът. – Кой ли може да бъде? – Посегна към телефона.

– Не оттук, шерифе! – изкрещя старецът. – Долу, от кабината.

Труман излетя от стаята. Докторът и Анди стояха като на тръни, предчувствайки неприятности. Аз се опитвах да скалъпя някакъв план. Старецът се поклащаше на пети и ми се усмихваше странно. Също като в онази нощ, когато лежах ранен на пода.

Изведнъж се появи светлина. Великанът.

– Ти не си Купър!

Нямаше смисъл да отричам.

– Одри не е загинала. Лъвовете се опитомяват с ток.

Исках да го попитам какво иска да каже, но той само поклати глава и изчезна.

В това време в стаята връхлетя шерифът.

– Одри… – започна, но аз го изпреварих:

– … не е загинала.

Той остана с отворена уста.

– Откъде знаеш?

– От великана. Току-що си отиде. Той ми каза за Одри.

– Друго каза ли?

– Лъвовете се опитомяват с ток.

– Какво означава това?

– Нямам понятие.

– А за Луси каза ли нещо? – проплака Анди.

Казах напосоки:

– Луси е в участъка!

– В участъка? Не може да бъде! – изрева Анди и хукна навън.

– Наистина ли го каза? – попита недоверчиво шериф Труман.

– Не, разбира се. Обаче младите дами, които за първи път се явяват на конкурс за красота и загубят, обикновено се скриват някъде, за да си поплачат на воля. След ден или два се завръщат мирно и тихо на работа. Доколкото си спомням, спечели Ан, нали?

– Доколкото си спомняш?! Какво става с теб, Дейл? Къде е Ан? Ти тръгна след нея.

– И Уиндъм Ърл. Не ги настигнах. Попаднах в неземна тъмнина. Когато се събудих, се видях пред огледалото.

– А тази рана?

– Нямам представа, но ще разбера. Повярвай ми – аз искам да открия Ан повече от всеки друг. А сега на работа. Да отидем да видим Одри.

*Боб, обадѝ се. Знам, че си тук, стари приятелю. Аз пристигнах. Започва Преходът.*

*Помниш ли Гимназиона? Ти беше най-блестящият Първи ум, който се е раждал и затова те избраха за Баща на Земята.*

*Аз бях самата посредственост. Времето лети. Всички Умове станаха Бащи, а ние, които не бяхме толкова талантливи, останахме на добрата стара ОАУЯЕ и направихме административна кариера.*

*Сега аз съм Разумен I степен, Боб, и съм натоварен от Съвета да приведа в действие Проекта Б. О. Б. Вече съм в Дейл Купър.*

### МОНОЛОГ НА Б. О. Б.

Мисълта е вечна. Тя не познава прегради, няма тегло, цвят, мирис и вкус.

В Измерението, където господства Мисълта, процесите протичат мигновено. В известен смисъл всяко събитие е завършило още преди да е започнало.

Измерението, от което идвам аз, е създадено веднъж завинаги и е непроменимо. Вашето Измерение е част от него. Всички събития от Вашия свят в Нашето Измерение вече са се случили. За нас Вашият свят представлява една многоцветна, многопластова картичка. На нея е изобразено дървото и като семчица, и като повален от старост великан.

Слънцето, създадено като Слънце, живее като Слънце до деня на своето изчерпване.

Дървото е дърво.

Птицата – птица.

Само Човекът се променя. Не биологически, защото от деня, в който се появи Първият човек, той се е променил биологически незначително.

Променя се мозъкът. Генераторът на Мисли. Това е Човекът. Вие сте уникални. Единствени във Вселената.

Така се появи невероятната възможност посредством целенасочена намеса да бъде променена цялата Вселена. Така беше създаден Проектът Б.О.Б.

\* \* \*

Преди милиони години нашите учени окончателно установиха, че Зеленото слънце ще угасне. Те отчаяно започнаха да търсят изход. Тогава възникна идеята за Проекта Б.О.Б. Прероден в друго тяло.

Нашите учени създадоха биологична материя, която можеше да ражда мисли.

Беше уникално, изключително постижение. Авторите му станаха герои на ОАУЯЕ и ще живеят вечно в паметта ни.

Ние, пратениците на Великата майка, взехме проби от биологическия материал и тръгнахме да гоним своя шанс. Който беше шанс и за добрата стара ОАУЯЕ.

Открих вашата планета случайно. По онова време тя беше развъдник на динозаври. Беше изключително забавно да наблюдавам огромните планини от кости и месо, които не можеха да родят дори една мисъл в миниатюрните си главички.

А планетата си я биваше. Беше чудесна за осъществяване на Проекта Б.О.Б.[[1]](#footnote-1)

Прераждането беше разковничето на Проекта и единственият шанс да бъдат „надхитрени“ биологичните закони на планетата, която по-късно вие нарекохте Земя. Оказа се (поради несъвършенството на изходния биологичен материал), че съществата, наречени Човеци, имат твърде кратък живот.

50, 60, дори 100 години – това е нищожно в сравнение с мащабите на Вселената. Да не говорим за Мисълта – тя практически е вечна. Затова ние, които по същество сме субстанция на мисълта, трябваше да разрешим противоречието.

Дори динозаврите живееха много по-дълго – по триста-четиристотин години, а някои от дървесните видове надхвърляха няколко хиляди години. Обаче всички тези дълголетници имаха съществен недостатък – те не можеха да мислят.

Разрешението на проблема се наричаше Проект Б.О.Б. Прероден в друго тяло. Не беше проблем да осигурим телата. Човешките ембриони бяха създадени по методи, близки до това, което днес наричате генно инженерство. Моят генен материал даваше сравнително добри резултати. Разчитах, че след около 5 милиона години Планетата ще бъде населена с приблизително 3,5 милиарда Човека.

Това бе приемливо като обем. По мои разчети, при благоприятния климат, който съществуваше на Планетата, тя би могла да изхрани три пъти повече Човеци – около 10 милиарда.

Трябваше да бъде решен и един практически проблем – да бъдат унищожени огромните влечуги. Не беше възможно да съществувате заедно с тях. Дори да не проявяваха агресивност спрямо Човеците, които нямаше да представляват никаква заплаха, поради разликата в размерите динозаврите просто щяха да ги тъпчат. Трябваше да се отървем от тях.

Съществуваха няколко възможности. Водороден взрив. Опасна работа. Беше приложен на Нептун.

В резултат – атмосферата се изпари. Нямаше атмосфера, нямаше динозаври, нямаше ембриони. Нищо. Само водород. В космическия хладилник той просто замръзна.

Ядрен взрив. Приложихме го на Марс. Отново негативен резултат – атмосферата изтъня, разкъса се на много места и Слънцето унищожи всички форми на живот.

Трябваше ми друго разрешение. И то не закъсня – реших да се възползвам от сравнително високата телесна температура на динозаврите.

От идеята до практическата реализация имаше само крачка – беше необходимо да създам условия, при които температурата на повърхността на Земята да се понижи рязко с няколко градуса.

За щастие близо до Планетата по това време преминаваше средно голям астероид. Един незначителен по интензивност водороден взрив го отклони от траекторията му и той докосна повърхността на Земята в областта на Централния континент. С динозаврите беше свършено.

Теренът се освободи. Трябваше да изчакам няколко хиляди години, за да се стопли атмосферата и да се създаде „бульонът“.

Заложих ембрионите и точно след десет лунни месеца се появи Първият Човек.

\* \* \*

Беше някакъв мъдрец. Всички много го уважаваха. Намирах го за естествено – той беше Служител на Мисълта.

Истинската Мисъл винаги се движи по линията на Абсурда, по границата между Плюса и Минуса, Светлото и Тъмното, Доброто и Злото, Света и Антисвета.

Мисълта е вечна и неунищожима. Тя е абсолютна величина. Понятието Морал съществува единствено във вашето Измерение. Моралът ограничава свободата на Мисълта и следователно противоречи на Основния закон на нашето Измерение.

Но дойде този мъдрец и каза: „Това е морално, а това не!“ – и постави знак на Мисълта. И пося зрънцето на съмнението.

Искахте да знаете всичко за себе си. Искахте да знаете всичко за Света. Трябваха ви богове – измислени от самите вас същества, които да следят за спазването на наложения от самите вас Морал и да наказват прегрешилите. С една дума – трябваше ви някой, върху когото да стоварите вината за своите собствени грешки.

Защото вие, Човеците, сте големи грешници и с лекота и дори с удоволствие прекрачвате правилата на играта (нормите на Морала), които сами сте си създали.

Тогава аз ви дадох Бог. Млад, красив и всеопрощаващ. Строг, но справедлив. Готов да се пожертва за Човечеството на Голгота.

Материята е нищо, Мисълта е всичко.

Само Човеците могат да раждат Мисли.

Толкова е просто. Никой друг в цялата огромна Вселена след смъртта на нашето Слънце – Зеленото слънце на ОАУЯЕ.

Колко тъжно!

Виждаш ли колко съм повлиян от вас? Имам спомени, дори кошмари – нещо, което никой от нас, Оауяйците, нямаше. И в това вие, хората, сте уникални!

Както и в любовта.

Вие се изхитрихте да създавате мисли дори от любовта, която аз ви дадох, за да се възпроизвеждате, като копирах животните.

Те се любеха и създаваха същества по свой образ и подобие, но от това не се раждаше никаква мисъл. А вие, хората, преди да родите своя образ и подобие, раждахте Мисли. Уникално! Дори аз, който участвах в създаването на Проекта Б.О.Б., не бих могъл да предвидя подобен успех.

Вие усъвършенствахте по най-невероятен начин своето мислене, и то много по-бързо и много по-ефикасно, отколкото можех да предвидя. Да мечтая, както бихте се изразили вие.

Мечтая. Уникално. Да видиш нещо не каквото е, а каквото би искал да бъде. И дори нещо повече! Днес аз мога да кажа, че мечтаех за вас там, на добрата стара ОАУЯЕ.

Но вие надминахте мечтите ми.

\* \* \*

Аз бях описал мечтата за себе си в онази красива легенда. Млад, красив и всеопрощаващ. Исках да приличам на вас.

Но вие, подобно на малки деца (а вие, погледнато в Галактически мерки, и досега сте пеленачета!), се нуждаехте от една голяма забавна игра.

При това се оказа, че по природа сте склонни към хазарт, и то хазарт с твърди залагания и големи рискове. Много скоро изобретихте Играта на вашите мечти.

Играта с най-твърдите възможни залагания и с най-големите рискове. Войната.

Бяха заплашени параметрите на Проекта. Въпреки безкрайните възможности за синтезиране на материя, оказа се, че тъкмо тази биологична форма, която може да ражда Мисли, се размножава само чрез възпроизводство.

Войната унищожаваше безвъзвратно милиони човешки същества, а също и техните зародиши и зародишите на техните зародиши. Така беше заплашена уникалната възможност за прераждане.

Моят Бог изглеждаше смешен в своето старомодно доброжелателство. Той вече не беше модел за подражание. Млади богове, облечени в бели манти, създаваха в своите лаборатории нови Измерения.

Муун беше бог.

Опенхаймер беше бог.

Тейлър беше бог.

Аз описах Страшния съд. Вие го създадохте на Земята. Сто хиляди Човека загинаха в един ден.

Тогава се обърнах към Тейлър. И се появи неговата ужасна рожба – Водородната бомба. И призракът на войната отлетя, стопи се.

Вие във всичко търсите смисъл. Смисъл? Такова понятие не съществува в моето измерение.

|  |  |  |
| --- | --- | --- |
|  | ЗАПИС: | *01* |
| ТЕРМИНАЛ: | *Земя* |
| БАЗА: | *ОАУЯЕ – 3* |
| КОД: | *№ 03 ІІ 424 ITR* |
| ТЕКСТ: | *Аз съм в Купър. Той оказва упорита съпротива. Нямам връзка с Б.О.Б..*  *Разумен I степен* |

## **2.**

Одри лежеше, притихнала под завивките. Очите ѝ бяха затворени. Вена туптеше честичко върху тънкото ѝ вратле.

Не можех да разбера реакцията на новото си тяло. Някаква топлина се разливаше в мен. Тя идваше от съзерцаването на малката купчина биоматерия под завивката. Няколко възвишения и в резултат – колко вълнения! Хората са много смешни.

– Ти не си Купър! – казах аз.

Тя бавно отвори очи. Зърна ме. Появи се някакъв блясък в зениците ѝ.

– Дейл!

Протегна ръце. Почувствах отново онази топлина в тялото си. По дяволите! Това тяло щеше да ми създава проблеми. Колко смешни са хората – прахосват напразно толкова енергия.

Направих опит да се усмихна.

– Ти не си Купър, нали?

Усмивката застина върху розовите ѝ устни, дръпна ръцете си.

– Това шега ли е?

Не беше шега, разбира се. Беше най-важният въпрос. Въпрос на оцеляване! Трябваше да открия Купър. Истинския.

– Какво има, Дейл? – попита тя.

Мислеше, че съм Купър. Всички твърдяха, че СЪМ. Но тялото показваше твърде голяма степен на отхвърляне. Отгоре на всичко бях изгубил телепатичните си способности и не знаех как да се държа.

– Няма нищо, Одри – успокоих я и я прегърнах. Не исках да вижда лицето ми. Трябваше да се пазя от нея. Беше умна поне колкото шерифа, а може би и повече. Трябваше да я използвам, за да открия Ан. – Просто съм загрижен за теб.

Усмихна се свенливо. Подозирах я, че си пада по Купър. Щеше да ѝ достави удоволствие неговият интерес. Не се излъгах. Алени петна избиха по бузите ѝ. Господи, колко е глупава! Побързах да изпреваря въпроса ѝ:

– Какво се случи, Одри?

Тя разказа някаква дълга и омотана история, изпъстрена с подробности, които не само че нямаха никакво значение, но ме отегчаваха. Трябваше да мисля за Купър. Реших, че след като всички твърдяха в един глас, че АЗ СЪМ КУПЪР, мога да опитам да стигна до истината по друг начин. Прекъснах я:

– За съжаление изпуснахме Боб.

Страхът изпълни очите ѝ, преля от тях и заля цялото ѝ лице. То посивя, състари се и тя заприлича на госпожа Палмър. Добре, дори много добре. И аз не се чувствах уютно в кожата на Купър, но и ти няма да се чувстваш по-добре в моята, Б.О.Б.!

Трябваше да сипя още малко масло в огъня.

– Той сигурно обикаля наоколо.

Тя сграбчи ръката ми. Пръстите ѝ притежаваха необикновена сила. Страхът!

– Той търси теб, нали, Дейл?

– Сигурно. Аз съм уязвим, докато не открия Ан.

Хвана и другата ми ръка.

– Аз ще ти помогна, Дейл. Обещавам ти. Каквото и да ми струва това.

В това време в стаята влязоха Труман и доктор Хейуърд. Старецът се усмихна многозначително и поклати глава.

– Без емоции, Одри. В твоето състояние емоциите са противопоказни!

В отговор на забележката му тя се изчерви. Боже мой, колко енергия се разпиляваше нахалост!

|  |  |  |
| --- | --- | --- |
|  | ЗАПИС: | *02* |
| ТЕРМИНАЛ: | *Земя* |
| БАЗА: | *ОАУЯЕ – 3* |
| КОД: | *№ 03 II 424 ITR* |
| ТЕКСТ: | *Лицето е Одри Хорн.*  *Мястото Сиатъл. Започнете прехвърлянето.*  *Разумен I степен* |

## **3.**

Прибрахме се в Туин Пийкс. Отидохме направо в хотела. Не ми се искаше да се отделям без особена причина от мястото, което поне малко познавах.

Когато влязохме в моята стая, затворих вратата и се обърнах решително към шериф Труман и полицай Ястреб, които ме последваха.

– Има проблем.

Те се обърнаха изненадани и застанаха нащрек.

– Какъв е? – попита шерифът.

– Аз агент Купър ли съм?

Върху лицата им се изписа огромно удивление. Труман се намръщи.

– Що за глупав въпрос, Дейл?

– Искам отговор, не коментар, Хари. Аз специалният агент Дейл Купър ли съм? Искам прост и ясен отговор.

Шерифът се прокашля и погледна Ястреб. Той сви рамене и кимна.

– Е, добре, Дейл – каза внимателно шерифът, – макар че не мога да схвана шегата, ще ти отговоря: Да, ти си специалният агент от ФБР Дейл Купър.

– С какво можеш да го докажеш?

Той се усмихна неуверено.

– Да го докажа ли, Дейл? Защо, по дяволите, трябва да докажа, че ти си Дейл Купър? Слушай, старче, не намираш ли, че малко прекаляваш с шегата?

– Не се шегувам, Хари. Искам да ми докажеш, че аз съм агент Купър.

Той се плесна с ръце по бедрата и се обърна към индианеца.

– Чувал ли си по-голяма глупост?

– Не, шерифе – отговори, без да се замисля, Ястреб.

Труман отново поклати глава и повдигна в недоумение рамене. После изщрака с пръсти, сякаш му хрумна нещо, и предложи:

– Може би ти е нужен свидетел, а, Дейл? Един хубавичък паметлив свидетел?

– При това неутрален – уточних аз.

– Окей! – вдигна ръце, сякаш се предава, Хари. – Да бъде твоето. Прислужникът става ли?

– Той ме видя с вас.

– Искаш да кажеш, че не е неутрален?

– То се разбира от само себе си.

– Добре, какво ще кажеш тогава за Маркъс, Дейл?

– Оня педераст?!

– Дръж се прилично, Дейл. Какво ти става днес? Навярно дори би отказал боровинков пай? А?

Шериф Труман повдигна вежди в недоумение. Намигна на Ястреб.

– Дейл, ако не те познавах толкова добре, бих казал, че това не си ти. – Той тръсна глава. – Но не, това си ти, от плът и кръв. Ястреб, изтичай и доведи Маркъс.

Ястреб напусна стаята. Останахме двамата с шерифа. Обстановката бе тягостна. Пръв наруши мълчанието Хари.

– Слушай, Дейл… кажи ми, моля те, какво се случи, когато изчезна зад оная завеса. Сигурно е било нещо ужасно, а, Дейл? Ти не си същият! А и този въпрос… Какво означава всичко това, Дейл? Моля те, кажи ми! Ще ти олекне. Какво се случи там, Куп?

Пратих го наум по дяволите. Нямах понятие какво се бе случило зад някаква си завеса. Въобще, да го вземат мътните, какви бяха тези детски игрички?!

Не разбирах нищо. Имаше някаква грешка. Получавах прекалено голямо съпротивление от проклетото тяло и бях загубил напълно телепатичните си способности. Не разпознавах обкръжението на Дейл Купър, хората, в които трябваше да се прехвърлят моите помощници.

Те трябваше да подготвят Земята за масовото нашествие.

\* \* \*

Имаше някаква грешка.

Шериф Труман, полицай Ястреб, доктор Хейуърд – кои бяха те? Как бяха попаднали в обкръжението на специалния агент?

Съществуваха само две възможности.

Едната, по-малко вероятната, беше Дейл Купър да бе сменил внезапно местоживеенето си и да се занимава с някакъв случай в това забутано на американо-канадската граница градче.

Но защо, по дяволите, няма нищичко в Главния мозък за тази промяна?! Параметрите на Туин Пийкс бяха заложени. Защо не ме предупредиха? Съществуваше още една възможност, но за нея дори не ми се мислеше…

– Дейл – извади ме от унеса Хари, – попитах те нещо…

Реших да бъда откровен.

– Объркан съм, Хари. Нали виждаш – не познавам никого, не знам къде точно съм попаднал. Дори не съм съвсем сигурен кой съм…

– Не започвай пак, Дейл – каза умолително Хари. – Скоро Ястреб ще се върне с Маркъс и ще се увериш, че си ти. – Той се засмя неуверено. – Боже мой, ако някой ми бе казал, че ще изпадна в подобна ситуация, нямаше да му повярвам. Не, за нищо на света нямаше да повярвам!

Вратата се отвори. Влезе Ястреб, като избута пред себе си Маркъс.

Беше невзрачен тип, пълен с комплекси и неособено възвишени мисли. Веднага ми стана антипатичен. Беше малко нещо сбъркан.

– Е – обади се Хари, – познаваш ли този човек, Маркъс? Разгледай го внимателно.

Маркъс се опули от изненада.

– Каква е тази шега, шерифе?

Взе да ми писва от този педераст. Повдигаше ми се от него. Попитах го:

– Ти не си Дейл Купър, нали?

Мазните му очички щяха да изхвръкнат от орбитите си, ченето му увисна от изненада. Не се преструваше.

– Но вие… сър… Вие сте Дейл Купър!

Челото му плувна в пот и той заговори бързо:

– Това не е почтено, сър. Аз имам достойнство. Не е честно да ми се подигравате по този начин. Не стига, че допуснахте да се провали конкурсът…

– Какъв конкурс? – попитах най-искрено аз.

Моят въпрос преля чашата на търпението му и той изпищя с отвратителен фалцет:

– „Мис Туин Пийкс“, сър. Един отвратителен тип сви нашата победителка и развали всичко. Разправяха, че бил ваш колега!

Може би беше Б.О.Б.? Това бе следа. Трябваше да изцедя цялата информация от това мекотело. Сграбчих го за реверите на отвратителното сако, което бе навлякъл върху мършавото си тяло.

– Какво знаеш за него? Казвай веднага, копеле такова!

Маркъс се сви в ръцете ми, целият се разтрепера, лицето му пребледня, а очите му се въртяха като обезумели в орбитите си. Изпищя:

– Нищичко не знам, сър. Само така чух да говорят, сър. Повярвайте ми, нищичко не знам.

Това нищожество вонеше от страх. Напразно си губех вимето. Трябваше направо да разпечатам мозъка му!

Някой ме хвана за лакътя. Извърнах се вбесен. Беше шериф Труман. Въобще бях забравил за него.

– Дейл, пусни го! – изкрещя той. – Какво, по дяволите, ти става? Ти си луд?

Бавно се съвземах. Непознатото тяло продължаваше да ми създава проблеми. Явно не успявах да дозирам правилно усилията си.

Насилих се да се усмихна. По-късно щях да се занимая с оня педи.

– Това беше само една малка шега, Хари! – Обърнах се към Маркъс: – Извинявайте, приятелю, ама и вие на разбирате от шега!

Педито преглътна и се усмихна насила.

– Ама моля ви се, мистър Купър, как да не разбирам от шега! Просто на моменти… струва ми се… вие малко прекалихте! А пък и гласът ви…

– Какво гласът ми? – попитах заплашително.

– Много е особен, сър. Бих се заклел, че това не е вашият глас.

## **4.**

**–** Какво ще правим, Дейл? – попита шерифът Труман.

Двамата бяхме в канцеларията му в участъка на Туин Пийкс. Трябваше да опозная обстановката, ако исках да изпълня задачата.

– Моля те, не ме наричай така – казах за десети път. – Не се чувствам Дейл Купър и това е. Не ме наричай Дейл Купър.

Той ме изгледа внимателно, после махна с ръка.

– Ще те наричам Монахо. Може ли? Имам предвид твоите тибетски пристрастия. Какво ще кажеш?

– Добре, съгласен съм. Нека бъде Монахо, макар че аз имам много по-хубаво име.

– Дейл…

– Не започвай пак!

– Добре, Монахо.

– Ще трябва да открием Ан, Лео. Всички останали, които са познавали Дейл Купър.

Той се намръщи като от силен зъбобол.

– Моля те, не започвай пак!

Не му обърнах внимание. Аз си знаех своето.

– Дейвид Линч. Ето кого трябва да открием на всяка цена. Няма начин той да не знае кой е истинският Дейл Купър.

– Добре – каза примирено шерифът. Изглежда, най-после се бе убедил, че моят случай е безнадежден. – Може би имаш някакъв план?

А може би той просто ме изучаваше като интересен екземпляр? Понякога долавях неговия изпитателен поглед. Той беше умен. Не биваше да го подценявам.

Само че аз вече бях поел пътя и нямах намерение да се връщам обратно.

– Има само един сигурен начин нещо да достигне до ушите и очите на хората на тази планета…

– Телевизията.

– Позна.

– Откажи се от тая идея, Монахо. За да докараш телевизията по тези затънтени места, ще ти е необходима истинска летяща чиния!

Без малко да се изтърва и да изкрещя: „Ами че то е точно така, глупако, не схващаш ли?!“

– Добре тогава. Радиото.

Той цъкна с език.

– Не става. Тия от радиото са от голямото добрутро. Не чак толкова, колкото ония от телевизията, но и те се правят на баровци.

Почеса се по ухото и продължи:

– Трябва ни примамка. Някой среден вестник – нито много голям, нито много малък. Като драснат няколко реда и току-виж, се заинтересували големите новинарски станции – тогава вече няма грешка.

Прекъснах го нетърпеливо.

– Добре, имаш ли нещо предвид?

– Хрумна ми преди малко. Един тип се въртеше наоколо, покрай конкурса за Туин Пийкс. Маркъс го беше домъкнал отнякъде. Май и той беше обратен. Щеше да пише за конкурса, но не дойде…

Хари затършува из бюрото си.

– Имам някъде визитната му картичка… Апчхи… Ужасно е прашасало. А, ето я.

И той ми я подаде. Не беше кой знае какво. Треторазредна картичка на треторазреден журналист. Прочетох я на глас:

– Лари Бингъл. „Сиатъл Сънсет“. Телефонен номер. Хайде да му се обадим.

Вдигнах слушал ката и набрах цифрите. Сигналът прозвуча три или четири пъти, преди някой да вдигне.

– Ало…

Гласът беше тъкмо такъв – на някакъв сбъркан тип, пълен с комплекси, който отгоре на всичко се правеше на много нахакан. Аз се представих.

– Какво мога да направя за вас, мистър Купър? – започна делово нафуканото копеле, но изведнъж се усети. – Кой казахте, че сте?

Повторих. Той подсвирна от изненада.

– Специалният агент Дейл Купър? Да не е някаква тъпа шега?

Казах ясно, като наблягах бавно на всяка своя дума.

– Не мога да ви кажа нищо повече. Елате на терена и ще разберете всичко.

И затворих.

## **5.**

Следобед излязох да се поразходя до водопадите. Оправдах се със силно главоболие, за да остана сам. Трябваше да обмисля по-нататъшните си действия.

Почти бях сигурен, че имаше някаква грешка в проекта. Показваше го огромното количество енергия, което продължавахме да изразходваме.

– Агент Купър? – обади се някой зад гърба ми.

Гласът веднага ми направи впечатление. Обърнах се бавно. Беше дребничка, крехка, изящна. Истинско бижу. При това във впечатлителен обков – дребното ѝ, но с чудесни форми телце беше подчертано от черно боди, изящните ѝ крачка изпъваха тънък ластичен клин в същия цвят, а на раменете си бе наметнала миниатюрна пелеринка от копринено кадифе, апликирано с разкошни едри цветя. Върху гъстите си гарвановочерни коси бе кривнала пилотка, закичена с огромна брошка от изкуствени диаманти. Тъмните ѝ, бляскащи от възбуда очи ме стрелнаха дяволито.

Одри Хорн!

Почувствах отново онази топлина. Проклетото тяло! Искаше ми се да я прегърна, но успях да се овладея.

– Защо ме наричаш агент Купър? – попитах строго.

Очите ѝ светнаха.

– Този глас…

– Този глас… – Вдигнах ръка. – ОАУЯЕ!

– ОАУЯЕ – отговори тя.

– Ти не си Купър, нали?

– Не съм – отговори тя автоматично. – Но ти… ти не трябваше ли?

– Има някаква грешка. Продължаваме да изразходваме огромни количества енергия.

Тя нацупи прелестните си устни.

– Телата… Те не ни приемат.

Кимнах в знак на съгласие.

– Има само една причина…

Тя ме прекъсна. Омразата в гласа ѝ никак не се връзваше е прелестното ѝ личице.

– Предател!

– Не мога да вляза във връзка с Боб.

– Той ни е предал! – изграчи тя.

Започнах да се ядосвам. Дразнеше ме противоречието между лицето ѝ на камея и гласа ѝ на хамалин. Тази реакция бе нов неприятен сюрприз на тялото, в което бях попаднал.

– Казах ти ясно – не мога да вляза във връзка с него!

– Извинявай, господарю – сви се тя, а прекрасно оформените ѝ ръце се разтрепераха от внезапно обхваналия я страх. – Моля те, прости ми!

– Стига си циврила. Има ли други от нашите?

– Все още никой. Аз поне не знам…

– Изразходваме прекалено много енергия. Това е лошо.

– Вие сте мъдър, господарю – каза тя ласкаво и сведе свенливо прелестните си очи.

– Добре – казах доброжелателно, – харесвам ласкателствата. Бъди нащрек. Скоро тук ще се появи един смахнат журналист. Искам да не го изпускаш от очи.

Тя се оживи.

– Да използвам ли инфрачервените очи?

– Използвай всички видове очи.

## **6.**

Бигъл се появи на здрачаване. Караше някаква отвратителна таратайка и наистина беше обратен, но не чак дотам, че да подмине Одри, без да ѝ се лепне. Трябваше да използвам цялата сила на мишците си, за да го откъсна от нея.

– Ей, братко – намръщи се той, – какво имаш в тия ръчища? Сякаш са клещи?!

Предупредих го да си затваря човката и той облещи очи.

– Ама вие тука какво? Да не сте нагъвали цяла седмица яйцата с черупките, а? Прегракнали сте като рота морски пехотинци след отпуска! Къде е Линч?

Осведомих се любезно защо го търси.

– Колкото да спазя ритуала, приятелче – обясни ми той.

– Тия копелета, режисьорите, са ужасно докачливи.

– Мистър Линч не е тук.

Той потри доволно ръце.

– Става още по-интересно. Ще се задоволя с теб, приятелче. Хайде, изплюй камъчето! Продължение на сериала ли ще правите или да…

Усмихнах се дяволито.

– Знаеш как е с информацията, Бигъл. Много е поверителна за момента.

Той беше неприятно изненадан и не го скри.

– Защо се обади тогава?

Разгледах го внимателно, без да се крия. Той се смути и цялата му нафуканост отиде по дяволите.

– Знаеш ли… – подхванах аз и тикнах безцеремонно показалеца си в ревера на отвратителното му сако, – в действителност ние двамата с теб имаме една и съща цел.

Той се отдръпна с погнуса.

– Ние двамата… Една и съща цел?!

Заявих с подобаваща тържественост:

– Точно така. Ти търсиш Дейвид Линч. И аз го търся.

Той се ухили неуверено.

– Имаш странно чувство за хумор.

– Не се шегувам. Дейвид Линч ми е необходим. Искам да говоря с него. Ще бъда откровен с теб, защото си ми симпатичен. Там е работата, че трябва да разбера кой е Дейл Купър.

Той хлъцна от изненада. Изпелтечи:

– Но ти… Ха-ха! Шегите ти са отвратителни, мой човек. Ти си Дейл Купър, не знаеш ли? Това го знае целият свят!

Започнах да се ядосвам, но се пазех да не прехвърля отново мярката. Само лекичко го дръпнах за ревера и той изпращя в ръката ми.

– Трябва да ми намериш Дейвид Линч, приятел че. Затова те повиках.

Кимна. Беше ми прозрачен като от кристално стъкло. Въобразяваше си, че може да се отърве от мен с фалшиво обещание. Мъничкият му, помътен от алчност мозък съобразяваше каква изгода може да извлече от неочакваната находка. Заяви в скоропоговорка:

– Да, добре, приятелче. Още довечера ще свири а с тръбата и копелето Линч веднага ще дотърчи. Обещавам ти.

Изтърсих невидима прашинка от ревера на мазното му сако.

– Има и още нещо, приятелче. Не искам никой да знае, че търся Дейвид. Нека бъде наша тайна.

– Добре, Дейл – побърза да се съгласи гадното копеле, защото много бързаше да се отърве от мен. – Сега трябва да тръгвам, за да успея за редакционното приключване на вестника. Ще видиш какво може батко Бигъл. Ще ти докарам Линч на верижка.

Потупах го по рамото.

– Не се съмнявам, ПРИЯТЕЛЧЕ. Виждаш ми се дяволски нахакано копеле. Хей, ако аз бях някоя мадама, сигурно щях да си сваля веднага спиралата заради теб!

Той се усмихна неуверено. Усмивката му приличаше повече на гримаса.

– Аз да тръгвам…

– Почакай… – спрях го. – Тук едно маце иска да дойде с теб до града. Хей, Одри!

– До кой град? – попита глупаво той.

– Няма значение! – махнах с ръка и като се наведох към него фамилиарно, пошушнах: – Тя си махна спиралата, като чу, че ще идваш. Без майтап! Много си пада по теб.

– Слушай, копеле… – просъска той, но в това време се появи Одри.

Беше удивително красива – със страхотен минижуп и съвсем черно боди под наметка от синя лисица. Долових как дъхът спря в гърдите му. Може да беше отвратителен педи, но не бе престанал да цени женската красота.

– Тръгваме ли? – попита тя и постави ръка на рамото му.

Той дори не обърна внимание на грубия ѝ глас. Усмивка цъфна върху мазното му педерастко лице. Той заобиколи таратайката си и отвори дясната врата.

– Заповядайте.

Одри спря пред мен. Попита тихичко:

– Е, господарю?!

– Забавлявай се, мое дете, но не откъсвай очи от него. В момента, в който голямата риба налапа въдицата, изхвърли стръвта.

Тя наведе очи.

– Разбрано, господарю.

– Е, хайде, какво се туткаш? – изпищя с отвратителния си фалцет репортерът.

– Идвам, миличък – изхърка Одри и влезе в колата.

Той едва изчака да затвори вратата, даде рязко газ, гумите бясно се завъртяха в калта и колата скоро изчезна сред дърветата.

Шерифът и полицай Ястреб дотърчаха запъхтени.

– Какво стана? – попитаха те в един глас. – Защо си замина толкова бързо?

Свих рамене.

– Бързаше за редакционното приключване на вестника.

– Разбра ли какво искаме да направи?

Успокоих ги:

– Не се притеснявайте. Одри тръгна с него. Тя ще му разясни, ако не е разбрал нещо.

Те се развикаха:

– Одри?! Ти си полудял! Но тя току-що излезе от болницата! Защо я пусна?!

Спокойно ги изчаках да се навикат и попитах:

– Наистина ли искате да знаете?

Изглежда, нещо в тона ми ги накара да застанат нащрек.

– Искаме, разбира се.

– Е, добре – разсмях се, – ще ви кажа истината: тя обича златните рибки. Онзи смахнат журналист се похвали, че има аквариум със златни рибки и тя хукна след него. Знаете какви са жените!

Те облещиха недоверчиво очи.

– Какво, не вярвате ли? Почакайте, тя ще се върне и ще ми донесе вълшебната златна рибка, която ще ми изпълни три желания.

– Ти си луд! – извикаха двамата.

– Не казвам, че не съм! – заявих аз. – Просто вярвам в чудеса.

## 7.

Човекът от ФБР бе паркирал служебния микробус на паркинг в центъра на Норд Монмартър – квартал на Сиатъл, рай за писатели, журналисти, артисти и всякакъв вид хора на изкуството и навлеците, които се навъртат покрай тях.

Никой, освен най-опитните полицаи, не би различил микробуса от стандартен автомобил от същия клас – той не се различаваше по нищо на външен вид, макар да бе претъпкан с апаратура вътре.

Предпочиташе този паркинг. Беше почти в центъра на неговия „ловен участък“. Той беше ловец на души, както предпочиташе да мисли за себе си, човек от службата за защита на Конституцията, която отговаряше за хората от масмедиите.

Знаеше, че някои намират работата му за интересна, мъжествена и изпълнена с приключения. Засмя се на глас и процеди: „Имбецили!“ Отдавна бе започнал да си говори сам. Беше неизбежно при безкрайните самотни дежурства.

Правителството беше принудено да направи съкращения след шума, който вдигнаха до бога онези глупаци от масмедиите. Шибани педерасти, алкохолици и наркомани! Измет. Утайката на обществото! Познаваше ги добре, защото ги подслушваше от години.

Бяха гадни като хлебарки, с всичките си пороци, и също толкова нахални и мъчно изтребими. Беше се наслушал на отвратителните им семейни сцени, пиянски запои, опиумни оргии и сексуални перверзни. Повдигаше му се от тях.

Човекът подмяташе в ръце илюстровано списание, което някой от колегите му бе оставил и в което имаше статия, посветена на техните служби. Колегата бе подчертал с маркер заглавието и някои по-интересни места. „Човекът до теб“ – бе озаглавил идиотското си съчинение някакъв тип на име Питър Голдщейн.

Сигурно бе евреин! Не че имаше нещо против тях, но наскоро бе прочел статия, в която се твърдеше, че те са виновни за всички бъркотии в света. За революцията в Русия например! Ленин бил евреин. Скапан сифилитик.

Гаднярят бе описал „човекът до теб“ – невзрачен, неразличим в тълпата (нарочно ги избират такива!), пълен с комплекси, които се опитва да избие, като се радва на комплексите на ближните си; и в крайна сметка – човек с патологична мания да надзърта през ключалките и да се крие зад завесите.

Гадно копеле! Той захвърли ядосан списанието. Само да можеше да публикува и една десета част от това, което подслушваше всекидневно, и светът щеше да разбере какво означава патологична мания.

Възбуден, той щракна един от превключвателите. Десета линия… Свери в описа – Лари Бингъл, „Сиатъл Сънсет“. Ха-ха, батко Бингъл! Смахнатото хомосексуално копеле, алкохолик и наркоман. На батко бебчето! Човекът до теб, а? Гади ми се само като се сетя! Да чуем каква помия си забъркал днес, драги?!

Пълна тишина. Човекът педантично прегледа скалите, направи някакви настройки и още веднъж погледна в бележника си. Нямаше грешка. Просто не беше вкъщи. Е, да върви по дяволите! Ще си намеря друга занимавка.

Хвърли слушалките на масичката. Погледът му спря върху лъскавото списание. „Човекът до теб“! Имаше много пари, заровени в този боклук. Той си спомни един образ – прасета се ровят в тиня, омесена с бисери. Беше го прочел някъде и го бе запомнил.

От скука.

## **8.**

Телефонът иззвъня. Завивката върху голямото двойно легло не помръдна. Телефонът продължи да звъни. Атлазената завивка се раздвижи и заприлича на неспокойно море. Една ръка се показа между вълните, сякаш удавник зовеше на помощ, но вик не се чу, само зловещо изпъшкване.

Телефонът продължаваше да звъни.

Идилията за морето и удавниците отиде на кино, защото изпод завивките някой злобно изруга, ръката зашари върху нощното шкафче, бутна, без да иска, телефона, той с трясък се стовари на пода, слушалката отхвръкна и един неистов, откачен глас изпълни стаята:

– Мистър Линч, вие ли сте?

Изпод завивката изреваха:

– Върви по дяволите, копеле!

Неистовият глас продължаваше да се дере:

– Мистър Линч, мистър Линч, вие ли сте?

Завивката отлетя на една страна, появи се мъж, гол, както го е майка родила, а гласът от слушалката не намаляваше своето кресчендо:

– Мистър Линч, мистър Линч, вие ли сте?

Голият мъж не издържа, грабна слушалката и изкрещя:

– Няма ли да млъкнеш, идиот такъв!

Гласът отсреща изведнъж спадна с няколко октави и прозвуча почти нормално:

– Слава богу, че ви открих, мистър Линч, слава богу!

Тази промяна в интонацията поуспокои едрия мъж и той попита почти спокойно:

– Кой сте вие? Кой ви даде моя телефон?

Отговориха веднага:

– Аз съм батко Бингъл.

Мъжът извика с нескрито удивление:

– Кой, кой? Повторете, ако обичате?

В гласа се долови нескрито смущение:

– Вие не четете ли сиатълска преса? Дори когато бяхте в Туин Пийкс?

Едрият мъж застана нащрек.

– Туин Пийкс ли? Какво общо имате с Туин Пийкс?

– Той е на крачка от Сиатъл, сър. Там получават нашия вестник и всички познават батко Бингъл.

– Аз не чета сиатълски вестници, да ви вземат мътните! – избухна едрият мъж. – Кой ви даде този телефон? Какво общо имате с Туин Пийкс? Говорете бързо или вървете по дяволите!

Гласът произнесе умилкващо:

– Не исках да ви безпокоя, сър, никога не бих си позволил да ви обезпокоя, ако не беше в интерес на читателя.

– На читателя? Но вие…

– Мистър Линч, сър, моля ви, само един въпрос.

– Не. – Режисьорът понечи да сложи слушалката, но следващото изречение на далечния глас го накара да замръзне.

– Знам, че сте се захванали отново с Туин Пийкс, сър.

– Отново… какво?

– Сериалът, сър. Вчера видях вашите хора на терена.

– Видяхте… моите хора… на терена?

– Точно така, сър. Дори успях да си побъбря с някои от тях.

– Да побъбрите? С някои от тях? – Едрият мъж се усмихна. – Боже мой…

– Хайде, сър – каза почти весело гласът. – Не е толкова страшно. Батко Бингъл умее да пази тайна.

– Кога беше това, глупако?

– Ами… вчера беше… сър.

– Не ме наричай сър. Не ме наричай сър, гадно копеле такова. Нямаш понятие какво означава твоята новина. Ако само си отвориш устата, с теб е свършено. При това ще си спомняш с умиление за всички ужасии, които са ти разказвали за мъките в ада.

Отсреща мълчаха.

– Хей, къде си, Бингъл?!

– Тук съм, сър.

– Престани да ме наричаш сър – изкрещя едрият. – И си затваряй устата. Ако изтървеш дори една дума, отпиши се.

– Окей, всичко е ясно. Но… сър… прощавайте, мистър Линч. Аз написах материал за продължението на Ти Пи.

– Е, тогава се сърди сам на себе си – каза саркастично едрият, хвърли слушалката на вилката и изтегли кабела от розетката.

– Какво има, скъпи – попита сънен женски глас изпод завивката. – Идваш ли?

– Идвам – отвърна мъжът и се пъхна в леглото. – Батко Боб е на линия. Ха-ха!

## **9.**

Човекът в микробуса се размърда на седалката си и изруга тихичко. Беше задрямал неусетно и от неудобната поза вратът му се беше схванал.

Наближаваше обяд. Сви рамене. Нямаше угризения на съвестта. Да не беше луд да се озорва за мизерната заплата! Отгоре на всичко, ако го избиеше на морал и започнеше да прави големи обобщения, току-виж, задал си въпроса: Какво правя аз? Бъркам се в живота на хората. На какво отгоре се правя на много съвестен?!

Вдигна слушалките. В апартамента на оня педераст Лари Бингъл цареше пълна тишина. Захвърли ги. Трябваше да отскочи до отсрещната пицерия. Язвата му подсказваше, че е време да хапне.

Не беше кой знае какво нарушение на правилника. Нямаше да го има най-много час.

\* \* \*

Зеленият телефон в полицейския участък на Крествю Драйв иззвъня.

Дежурен беше възрастен полицай с увиснали мустаци, който обичаше да подремва през обедната почивка, затова го оставяха винаги да дежури, докато отскачат до ъгъла за обичайния сандвич.

Той се стресна от резкия звън, изруга и хвана съседния, червения телефон. Без да отваря очи, промърмори:

– Ало…

Зеленият телефон отново иззвъня. Полицаят изтърва слушалката, тя се плъзна по бюрото и падна на пода, покрит с линолеум.

Той отново тихичко изруга, свали краката си от стола, върху който ги бе повдигнал заради артрита, и отвори очи. Тъкмо когато зеленият телефон иззвъня за трети или четвърти път.

Вдигна слушалката, но преди да успее да се представи, отсреща го заля поток от думи. След секунда бе напълно буден.

– Какво-о? Жена с червени очи?! Сигурен ли сте, мистър? А не пийнахте ли на обяд? Така ли? Тогава всичко е ясно. Няма жени с червени очи, мистър, не и в нашия град. Бай.

Сложи слушалката, като си мърмореше полугласно: „Жени с червени очи?! Ама че шегаджия!“ Понечи да вдигне краката си на стола, но телефонът отново иззвъня. Зеленият. „По дяволите!“ – изръмжа полицаят, но вдигна.

– Полицейски участък… А, не, мистър! Прекалявате! Всяка шега си има граници. Повтарям ви – няма жени с червени очи. Няма и никога не е имало. Предупреждавам ви, че ако се обадите още веднъж, ще дам адреса ви на психиатрията. Повярвайте ми – те чудесно се справят с шегаджиите. Дори им подаряват в знак на добри чувства ризи по мярка. Ха-ха!

Доволен от остроумието си, той понечи да сложи слушалката, когато чу необичаен звук. Стресна се и попита:

– Какво бе това, мистър?

Никой не отговори. Цареше абсолютна тишина и почти долавяше търкалянето на атомите по кабела. Тъкмо по тази причина онова, което се случи после, го разтърси толкова, че завинаги се запечата в паметта му.

Изведнъж чу ужасяващ вик. Косата му се изправи. Той изкрещя:

– За бога, мистър, отговорете! За бога!

Тишина. Зловеща – като внезапно предчувствие за беда. Усещаше капчиците пот, които се стичаха по гърба му. Студена, ледена пот. Вдигна с трепереща ръка червения телефон. Отговориха след секунди.

– Какво има? – попита уморен глас.

– Един тип се оплака, че имал необичайно посещение.

– Посещение?

– Една дама.

– Каква дама? По дяволите, старче, не е време за шеги!

– И аз така му казах, но той се кълнеше, че не се шегува. Тя имала червени очи.

– Червени очи?! И ти му повярва?

– Не, разбира се. Но сега му вярвам.

– Ти си полудял. Няма жени с червени очи.

– Нямаше. Но сега има.

– Откъде си сигурен?

– Чух го как пищи в предсмъртен ужас.

|  |  |  |
| --- | --- | --- |
|  | ЗАПИС: | *03* |
| ТЕРМИНАЛ: | *Земя* |
| БАЗА: | *ОАУЯЕ – 3* |
| КОД: | *№ 03 II 424 ITR* |
| ТЕКСТ: | *Лицето е шериф Хари Труман. Мястото Туин Пийкс. Започнете прехвърлянето.*  *Разумен I степен* |

## **10.**

**–** Бих искал да поговорим, Монахо.

Шерифът Хари Труман. Постарах се да си придам колкото се може по-любезен вид.

– Слушам те, драги.

– Какво се случи там, Монахо? Какво стана зад оная завеса? Къде е Уиндъм Ърл? Къде е Ани? Ти трябва да ми отговориш!

– Не знам, Хари. Нищо не помня. Не само че нищо не помня – имам чувството, че е изтрита самоличността ми!

Той кимна.

– Гледам те и не мога да те позная. Всички останали са на същото мнение.

– Кои са „всички останали“?

– Полицай Ястреб, доктор Хейуърд. И другите.

– Трябва ми време, Хари. Време и спокойствие. Всички тези вълнения… Те разстроиха добре функциониращата ми нервна система. Способностите ми за медитация… Сякаш съм се напъхал в чуждо тяло.

– Или някой друг се е напъхал в твоето, а, Монахо?

– Какво искаш да кажеш, Хари?

Той присви очи.

– Тук скиташе една странна сова.

– Сова?!

– Сова, която можеше да се превръща в човек.

– Ти се шегуваш, Хари.

– Нима си забравил, Монахо?! Совите не са сови. Пещерата.

– Вече казах, че имам пропуски в паметта.

– Пропуски в паметта? Искаш да кажеш, че не си спомняш за нищо тук?!

– Не, разбира се. Не съм казал това, но някои неща ми се губят.

– Например… Боб!

Трепнах. Не успях да се овладея. Споменаването на Боб ми подействува като удар от електрически ток.

– Ти познаваш Боб?

Долових свиването на зениците му. Лицето му се вкамени. Той имаше предположение, някакво страшно предположение, и моите думи го бяха потвърдили.

Беше ми все едно. Бях открил някой, който познаваше Боб.

## 11.

Човекът от микробуса се завърна от пицерията. Настроението му беше по-добро. Пицата бе чудесна, за първи път не бяха икономисали от гъбите. Беше изпил и една бира. На връщане си купи вестник от будката на ъгъла. „Сиатъл Сънсет“. Предпочете го заради тъпото копеле, което подслушваше, един вид компенсация.

Влезе в микробуса. Оригна се. Може би не трябваше да пие бира заради язвата?

Включи апаратурата. Нищичко не се чуваше.

Разтвори вестника и потърси рубриката на Бингъл. Той пишеше за шоубизнеса, всичките гадости за звездите и най-вече за интимния им живот. Помияр, който се рови в боклука. Какво ли бе изровил днес?

Намери рубриката на 28 страница. Зачете с все по-нарастващ интерес. Тя започваше така:

„Здравейте, гълъбчета, както винаги, батко Бингъл има най-пресните новини. Няма да повярвате на очите си – в градчето Туин Пийкс, терена, върху който се разигра трагедията на Лора Палмър и компания, отново се мяркат познати лица: шериф Труман, полицай Ястреб, симпатичният Анди и, разбира се, специалният агент, суперзвездата от ФБР Дейл Купър…“

Захвърли нервно вестника. Ръцете му трепереха. Той се казваше Дейл Купър. Дейл Едмонд Купър. Специален агент от ФБР.

\* \* \*

Едрият мъж се отби до рецепцията.

– Получавате ли „Сиатъл Сънсет“?

Служителят поклати глава.

– Но веднага ще изпратя човек да го купи, сър – каза той и пусна раболепна усмивка.

– Добре – кимна едрият мъж. – Аз съм в дневния бар.

След петнайсет минути пиколо в червена униформа със златни галони се изправи почтително до масата му.

– Вестникът, сър. „Сиатъл Сънсет“.

Мъжът бръкна в джоба си и извади банкнота. Очите на момчето светнаха. Ръката му в бяла ръкавица се стрелна и банкнотата изчезна, сякаш отвеяна от неизвестно течение. Момчето се отдалечи с дълбоки поклони.

Намери статията на Бингъл на 28-а страница. Не можеше да повярва на очите си. Това беше някаква тъпа шега.

„… Засега никъде не се мярка Дейвид Линч, бащицата и създателят на сериала, който накара милиони зрители по света да психясат в очакване на Боб.

Между другото – не зърнах Боб сред звездите! Но имаше доста сови наоколо, предполагам, че се бе скрил при моята поява.

Хванах обаче натясно специалния агент тъкмо когато излизаше оттам, където разправят, че и кралете ходели сами. На мен лично не ми се вярва, а, сладурчета?

На въпроса ми как се чувства, Дейл с психарски тон отговори: «Като Боб». Нещо много взе да се вживява в ролята си това момче, а? Повече не успях да изкопча от него и потърсих друга жертва.

Няма да повярвате – ударих на камък! Всички се правеха на интересни, говореха с психарски гласове и не бяха виждали въобще мистър Линч. На мен ли тия номера? В окото на батко Бингъл освен тапи от шампанско, друго не плува!

Посипах си главата с пепел в знак на дълбока скръб след невижданото в моята кариера поражение и се отправих към гората Гостууд да си ближа раните. Там си полафих с всички сови, които успях да засека, но какво ми казаха те – засега ще запазя в тайна. Вие не ми се сърдите, нали? Знаете много добре, че е заради тиража, сладурчета! Дано само не разбере шефът! Ще ми отскубне ушите, че издавам секрети от кухнята!

Имам и едно малко просветление. Хрумна ми как мога да изкопча нещо повече за щуротиите на татко Линч. За вас съм готов на всичко! Бай. Батко Бингъл“

Едрият мъж захвърли вестника и постоя няколко мига замислен. После даде знак на сервитьора.

– Донесете ми телефон, ако обичате.

## **12.**

Човекът от микробуса си сложи слушалките. Нищо не се чуваше. Не, не беше съвсем нищо. Опитното му ухо долови слаб шум. Усили звука. Нямаше съмнение. Бе уличното движение.

Сигурно бяха отворили прозорец в апартамента на Бингъл. Значи все пак там имаше някой.

Изведнъж долови звук от сирена. Той се усилваше и накрая се принуди да намали. Защо тази сирена му действаше толкова особено?

Големият град бе истинска клоака и боклукчийските коли, линейките и полицейските машини не преставаха нито за миг да работят. Защо ТАЗИ сирена му действаше толкова тягостно?

Човекът погледна записващото устройство. Не работеше. Автоматичният стоп бе задействал малко след като бе излязъл да похапне. Дяволите да го вземат. Лош късмет!

Спокойно, спокойно! Никой няма да научи, ако не се паникьосаш и не се издадеш сам. Ти не си виновен. Да му мисли оня, който бе орязал субсидиите!

\* \* \*

– Взех снимките и негативите, господарю – каза Одри.

Беше все още в черното боди и с умопомрачителния минижуп. Въртеше миниатюрната синкава наметчица в ръцете си. Не изглеждаше като дошла от друг свят, просто си бе такава.

– Добре – отговорих. Все още чувствах тази непозната топлина. – Какво стана с едрата риба?

Тя запърха с дългите си клепки. Изглеждаше почти невинна.

– Смятам, че налапа въдицата.

– Смяташ? Трябва да си сигурна!

– Не познавам добре хората, господарю. Не мога да ги разбера.

– Какво искаш да кажеш?

– Този например… – Тя направи гримаса на отвращение. – Представяше се за мъж, но всъщност не беше.

– Ти си имала контакт с него?!

Протегна прелестните си ръце с долепени длани и падна на колене.

– Простете ми, господарю. Само тялото ми, господарю. И то изпитваше отвращение.

Този път топлината беше в главата ми. Едновременно с това неподозирана ярост разтърсваше гърдите ми. Исках да я убия. Какво бе това? Докога щеше да ми създава проблеми това проклето тяло?!

Протегнах ѝ ръка и тя се изправи.

Казах строго, като положих неимоверни усилия да овладея треперенето на гласа си:

– Добре. Този път ти прощавам. И аз изпитвам необикновени чувства, като те гледам!

Тя сведе поглед и на бузите ѝ се появиха алени петна.

– Аз също, господарю!

Беше истинска клопка. Онази топлина заплашваше да ни унищожи. Казах строго:

– Това е от телата. Продължаваме да изразходваме излишна енергия, докато се занимаваме с глупости. Какво направи с онзи нещастник?

– Изхвърлих го, господарю. Както ми наредихте.

– Изхвърли го? Разбрала си съвсем буквално нарежданията ми!

– Това не противоречи на Основния закон: „Предпочитай Простото!“

– Някой видя ли те?

– Никой, господарю. Върнах се по пътя, който бях запомнила. Използвах неговата кода.

– Какво направи с нея?

– Унищожих я. Пожар, не останаха никакви следи.

– Добре – казах аз. – Добре си се справила. Заслужаваш похвала. Сега се заеми със снимките. – Вдигнах ръка. – ОАУЯЕ.

– ОАУЯЕ – повтори тя.

Стори ми се, че долових в гласа ѝ неприкрито тържество и прикрито коварство. Трябваше да я наблюдавам внимателно. Беше много умна. И много красива.

## **13.**

**–** Картите на масата, Дейл – заповяда шериф Труман, а изразът на лицето му не вещаеше нищо добро.

Казах спокойно:

– Помолих те да не ме наричаш така.

Изкриви устни в някакво подобие на усмивка.

– А… може би предпочиташ да те наричам… Боб?

Усмихнах се с необходимата доза съчувствие към опитите му да се прави на остроумен.

– Дори не подозираш колко си прав, Хари.

Лицето му посивя, скулите се изпънаха. Вътрешна борба тормозеше шерифа. Усмихнах се. Типично за хората, тези досадни еднодневки!

– Така-а-а… – проточи той и в очите му проблясна злобно пламъче. – Моите подозрения се потвърждават. Боб се е преродил в теб!

Продължавах да се усмихвам. Горкият Хари! Нищо не разбираше, но дори да разбираше всичко, пак нямаше никакво значение.

– Да приемем, че е вярно, Хари. И какво от това?

– Ще ти обясня, Боб – каза той със странна усмивка и измъкна от куфара си огромния служебен колт. – Аз съм се приготвил за теб, Боб. – Превъртя няколко пъти барабана и потупа почти любовно ютията. – Зареден е със сребърни куршуми!

Едва не припаднах от смях.

– Сребърни куршуми, а, Хари? Чудесно средство, приятелче! Ще свърши идеална работа срещу призраци, вампири и тем подобни дивотии! Поне така пише в приказките за деца. Много ли обичаш приказките, Хари? Ще ти разкажа още една, момчето ми. Ето, виж ме – аз съм уплашен до смърт от теб, треперя и не ми остава много, преди да хвърля топа! Имам последно желание – само да ми кажеш откъде си толкова сигурен, че аз съм Боб? Защо да не ми кажеш, Хари, нали съм в ръцете ти с този сребърен куршум, а? Ха-ха!

Шерифът повдигна пистолета и го закова срещу гърдите ми.

– Не ми е до шеги, Боб.

– Не се шегувам, Хари. Искам само да разбера защо си толкова сигурен, че аз съм Боб? В замяна на това ти обещавам, че ще отговоря на един твой въпрос съвсем откровено.

– Къде е Ани?

– А, не! – Усмихнах се с най-обезкуражаващата си усмивка. – Пръв ти зададох въпрос и ти пръв трябва да отговориш.

– Добре – въздъхна Хари. – Ти подмами Дейл в гората Гостууд. Ти и твоето протеже Уиндъм Ърл отвлякохте Ани и той не можеше да не ви последва.

– Кой е Боб, шерифе, това искам да разбера. Не ме баламосвай с разни бабини деветини.

– Вие сте Боб, от плът и кръв, ако това въобще е възможно.

– Не, глупако, Боб не може да бъде от плът и кръв.

– Господарю… – обади се някой откъм вратата. Беше Одри.

Шерифът като ударен от ток подскочи на мястото си.

– Гласът…

– Какво гласът? – попитах раздразнено.

Той прекара длан пред лицето си, сякаш искаше да разпръсне някаква мъгла.

– Твоят глас, нейният глас… Ти си Боб… Тя е Боб! Боже мили, ти се размножаваш!

– Най-после разбра. Е, човече, доста време ти трябваше, за да схванеш нещо толкова елементарно! Сега сме само двама, но Планетата-майка ОАУЯЕ продължава да прехвърля моите братя върху енергийна лента. Скоро ще бъдем стотици, хиляди! Ще ти стигнат ли сребърните куршуми?

– Господарю – обади се Одри. – Не трябваше…

– Млъкни, нисша! – прекъснах я. – Не е твоя работа!

Тя се сви и помръкна.

Шерифът вдигна с трепереща ръка своя пистолет.

– Късно е, Хари – казах добродушно. Той ми бе симпатичен. – Прехвърлянето вече започна. Съвсем скоро ще завърши.

– Аз съм длъжен да опитам! – изкрещя той и видях как върхът на пръста му побелява върху спусъка.

В това време вратата се отвори и в стаята влетя полицай Ястреб. Хари се зарадва и някакво подобие на усмивка се появи на бледото му лице.

– А, Ястреб, добре че дойде! Ще ми помогнеш да се справим с тези двамата. Ще ги вържем, а после ще съобщим в ЦРУ и ФБР, че Земята е нападната от извънземни!

Наблюдавах внимателно Ястреб. Отначало очите му се присвиха от изненада, той сви дланите си в юмруци, цялото му тяло – мощно, мускулесто – се присви и стегна, сякаш се готвеше за скок. Странна усмивка се появи на устните му.

– Няма да стане, шефе – изхърка той.

Хари се олюля. Револверът се премести от мен към Ястреб и спря нерешително по средата.

– Гласът… Този глас… О, мили боже, не, не!

Полицай Ястреб ме погледна и аз му дадох знак с очи. Той се придвижи към шерифа с разперени ръце.

– Не, не! – шепнеше ужасен Хари, кръвта се бе дръпнала от лицето му.

Той дръпна спусъка, барабанът зловещо се придвижи с две гнезда и спря.

– Хари… – започна Ястреб, но не успя да довърши.

Куршумът го уцели в гърдите и ударната вълна го отхвърли на няколко крачки, до стената.

Одри изохка, с ръка на устата си. Хари стоеше, насочил пистолета си, и гледаше с огромни, немигащи очи.

Полицай Ястреб инстинктивно бе сложил ръце върху раната. Скоро някаква тъмна течност се появи между пръстите му. Не беше кръв – ясно се забелязваше дори с просто око.

Шериф Труман потръпна от отвращение. Аз просто се забавлявах. Кръвта – по-точно тъмната течност – бликаше от раната на тънка струйка като от пробит резервоар за петрол. Ястреб се свлече на колене, но дори стон не се процеди през стиснатите му устни.

Тъмна локва се образуваше в краката му. Той се накланяше все повече и накрая се подпря с гръб на стената. Очите му вече бяха изгубили своята прозрачност. Бялото им започваше да аленее.

– О, боже мой!

Тежка въздишка се откърти от гърдите на шерифа. С почти неуловимо движение премести пистолета си и сега недвусмислено сочеше гърдите ми.

– Е, Боб – каза уморено Хари, – дойде и твоят ред.

– Господарю! – изпищя Одри и се спусна към мен.

– Господарю… – повтори шерифът, а една отвесна бръчка се спусна между веждите му. – Господарю… – повтори той. Съобразяваше. – Това означава… – Той светна целият. – Това означава, че ако се справя с теб, може би ще успея да се справя с всички останали.

Кимнах.

– Точно това означава. Ако се справиш с мен, ще можеш лесно да се справиш с всички останали. Аз съм прицелната точка, която позволява да се концентрира енергията.

– Господарю! – извика уплашено Одри. – Вие не трябваше…

– Млъкни, нещастнице! – изкрещях вбесен и бях готов да ѝ дам добър урок, но се намеси шерифът.

Той насочи бавно дулото на пистолета към гърдите ми, тъкмо на същото място, където бе прострелял Ястреб.

– Момент… – спрях го аз. – Преди да натиснеш спусъка, не е зле да се огледаш.

Искрица на недоверие се появи в очите му, но аз бях спокоен, уверен и той се разколеба. Намали натиска върху спусъка и извърна бавно и внимателно глава.

Полицай Ястреб беше почти изправен. Тъмната течност, която бликаше допреди малко между пръстите му, се бе превърнала в гъста каша и засъхваше.

Очите му бяха червени, алени, почти колкото стоповете на кола. В ъгълчетата на устата му се зараждаше умопомрачителна усмивка.

Изправи се. Главата му се извъртя с неописуемо движение и той съзря шериф Труман. Издаде нечленоразделен звук и тръгна напред.

Шерифът стоеше като хипнотизиран. Ръката му с пистолета описа полукръг и спря срещу Ястреб, насочена тъкмо в мястото, което бе простреляла преди малко.

Полицай Ястреб разпери ръце. Местеше краката си като мечка. Движенията му бяха тромави, непохватни, но в тях се криеше огромна сила.

Шерифът натисна спусъка. Куршумът потъна в тялото на Ястреб и забави за малко хода му, но не успя да го спре. Индианецът се хвърли напред и сключи могъщите си ръце около врата му.

Шериф Труман стреля още веднъж. Макар и само от няколко сантиметра, изстрелът не предизвика нищо повече от потрепване в тялото на Ястреб. Той усилваше своя натиск и постепенно поваляше шерифа по гръб.

Огромният колт тупна на пода. Шерифът хвана ръцете на Ястреб и се опита да ги махне от врата си. За миг изглеждаше, че ще успее, но постепенно пролича, че индианецът ще надделее.

Той почти бе клекнал на коляно с омекналото тяло на шерифа в ръце. Страхотен гърлен звук се зараждаше нейде дълбоко в гърдите му и изпълваше стаята. Изведнъж се разнесе нетърпима воня – шерифът се бе изтървал. Краят наближаваше.

Краката му тупнаха на пода в предсмъртна агония. Ястреб пусна тялото и то цопна в локвата от нечистотии. Индианецът се изправи и разкърши рамене. Местата, където бяха влезли куршумите, дори не личаха. По всяка вероятност материята бе успяла да генерира в себе си способност да устоява на куршумите.

Приближих се и му протегнах ръка.

– Добре дошъл.

– ОАУЯЕ – отговори той.

Стиснахме си ръцете.

В това време проехтя страшен писък. Беше Одри. Тя стоеше насред стаята и ужасена сочеше шериф Труман, а неподправен страх гъргореше неспирно в гърлото ѝ.

Тихо съскане като от автомобилна гума се носеше от останките. Там, където се виждаха откритите части на тялото – лицето, шията, китките на ръцете, сякаш разцъфтяваха белезникави цветя. Те избиваха на снопчета, уголемяваха се, после се пукваха с отвратителен звук и от тях изтичаше бледорозова течност. В стаята се носеше нетърпима воня.

Индианецът изкрещя от ужас, последвах го, а Одри въобще не преставаше.

Не мина минута и бившият шериф Труман се оттече от униформата си и се разля по мръсния под на участъка в Туин Пийкс, като се размеси със собствените си нечистотии.

## **14.**

Телефонът в апартамента иззвъня. Едрият мъж вдигна слушалката.

– Безпокоим ви от рецепцията, сър. Един посетител иска да се качи при вас.

– Името му.

– Капитан МакТавиш.

– Помолете го да се качи веднага.

Едрият мъж погледна младото момиче, което бе седнало срещу него, и кимна. То отвърна на неговия знак с измъчена, неуверена усмивка, която не успя да изгони безпокойството от ъгълчетата на чудните бадемови очи.

\* \* \*

Състоя се съвещание.

Участваха: полицай Ястреб, Одри, мисис Лийланд, майор Бригз и Маркъс, отвратителният педераст. Чудно кой бе пуснал текста за него! Подозирах Одри, но не бях сигурен. Трябваше много да внимавам с нея.

Аз ръководех съвещанието.

– Ние сме измамени. Проектът Б.О.Б. е застрашен. Губим постоянно огромни количества енергия. Смъртта на шерифа Труман показа причината. Нашите реципиенти не са хора. Телата, които трябваше да ни посрещнат и да бъдат дом за нас на Земята, не съществуват. Това са само човешки химери.

Стаята се изпълни с възклицания, вопли, възгласи на изненада и страх. Само Одри не загуби самообладание. Пристъпи напред и хвърли плик на масата.

– Има и още едно доказателство, господарю. Това е филмът, който ми поръчахте да проявя.

Бях бесен. Казах бавно, като наблягах на всяка дума:

– Не бива да ме прекъсваш, нисша. Не бива да го правиш. Никога повече.

Тя се свлече на колене и изхлипа:

– Простете ми, господарю.

Гласът ѝ трепереше, ридания разтърсваха гърдите ѝ, закърши неистово пръсти. Бе много добра, почти съвършена артистка, и все пак не толкова, че да ми вземе ума. Забавлявах се известно време да я държа върху циментовия под, после ѝ протегнах ръка. Стана, почисти мръсотията от голите си крака и наведе глава. Харесваше ми. Попитах строго:

– Какво толкова има в този филм, че си позволихте да ме прекъснете? Надявам се, че имате сериозна причина да го сторите, защото в противен случай ще бъда много строг. Извънредно строг.

– Там е работата, че на филма няма нищо, господарю. Само фонът. Туин Пийкс. Двойният връх.

Вдигнах високо филма и го разгледах.

– Ново потвърждение на моите изводи! Филмът не е уловил нищо, защото НЯМА НИЩО. Само химери. Човешки химери. Ето защо ние изразходваме огромни количества енергия, за да поддържаме техния материален образ.

Направих малка пауза, за да засиля ефекта от своите думи. Обади се Ястреб.

– Ние знаем кой е генераторът. Дейвид Линч. Той е измислил сериала, теб, мен и… – направи широк жест с ръка – всички останали.

Вдигна се невъобразим шум и трябваше да дам знак, за да настъпи тишина.

– Пропускаш една подробност. Подробност от изключително значение. Наистина всичко тук – започнах аз и повторих жеста на Ястреб – е плод на нечие въображение. За щастие и благодарение на едно щастливо обстоятелство ние знаем кой е авторът.

– Дейвид Линч! – обади се Одри.

Гласът ѝ бе изпълнен с омраза. Чудно беше как това дребничко телце успяваше да концентрира толкова омраза в себе си.

– Смърт за него! – вдигна ръка майор Бригз и останалите го последваха.

Само аз не вдигнах ръка и ги наблюдавах мълчаливо. Беше типично за нисшите да се държат като неврастеници. Изчаках да се поуспокоят и казах:

– Линч не е виновен за нашата грешка. Той е презряна еднодневка, която може да ражда само дребни, нещастни образи. Не той е в дъното на измамата!

– Някой от нашите! – изпищя мисис Лийланд. Дори мутацията на прехода не бе успяла да премахне нейния отвратителен фалцет.

– Боб! – изкрещя Одри, а прекрасните ѝ очи захвърляха искри.

– Ето верния отговор! Единствено Боб притежаваше цялата информация по Проекта Б.О.Б. Единствено той знаеше името на моя реципиент. Информация от първостепенно, изключително значение.

Понесоха се възгласи:

– Да, да, господарю, разбира се, господарю…

Ястреб, Бригз и Маркъс паднаха на колене и протегнаха към мен ръцете си в знак на преклонение.

Докоснах снизходително върховете на пръстите им и дадох знак да станат. Подчиниха се веднага.

– Моят реципиент е прицелната точка на прехода. Само Б.О.Б. знаеше кой е! Той предложи името, мястото, той заложи всички данни в Главния компютър!

– Боб! – извикаха в неописуем хор всички.

– Само той познаваше слабото място на нашия проект. Единствен на тази планета!

– Боб! – изкрещяха отново всички.

– Той е използвал Дейвид Линч, за да подмени реално съществуващите личности с образи, плод на въображението.

– Смърт! – изкрещя послушният хор.

– Той е предател! – извика неистово Одри.

– Анихилация! – отвърна хорът.

## **15.**

Капитанът беше около четиридесетте. Лицето му, обгоряло и обветрено, приличаше на ритуална маска.

Светлите му очи се открояваха на тъмния фон. Приличат на прозорци, помисли си момичето, ако погледна в тях, ще видя другия край на света. Засрами се от своите мисли и наведе глава, за да не забележат смущението му.

– Седнете, капитане – каза едрият мъж и придружи поканата си с жест. – Какво ще пиете? Уиски или нещо по-специално?

Капитанът отпусна мускулестото си тяло в шезлонга и махна с ръка.

– Не съм претенциозен, сър. И бездруго никога не пия това, което ми сипят.

– Вие сте въздържател?! – повдигна вежди единият, а момичето погледна госта изпитателно изпод полуспуснатите си клепачи.

Капитанът се засмя. Усмивката му бе обезкуражаваща.

– Така както произнасяте „въздържател“, сър, звучи почти като хомосексуалист!

Едрият мъж направи кисела гримаса, а момичето прихна в дланите си.

– Извинявайте, капитане.

– Няма нужда да се извинявате, сър. Всички реагират по един и същи начин. Апропо, понеже не искам да има недоразумения, държа да поясня – много отдавна нямам нищо общо с чичо Сам. Ползвам военното си звание само защото е по-удобно. Ненавиждам личните имена, сър.

Едрият кимна, за да покаже, че разбира и може би дори одобрява подобен каприз. Интересът в очите на момичето се засили.

Мъжът наля един пръст уиски в дебела тумбеста чаша, протегна шишето към чашата на капитана и отля малко.

Остави бутилката, доля си сода и след като отпи, се облегна назад.

– Времето е чудесно, нали, капитане?!

– Да, сър, прекрасно.

– Апропо, не че съм любопитен, а просто за да си създам по-ясна представа за вас, бих искал да ви попитам: защо ви изгониха от армията?

Капитанът се усмихна. Очите му срещнаха очите на момичето. Руменина плъзна по бузите му. Едрият мъж забеляза това и се намръщи.

– Армията иска да свикнеш да вървиш в строй, сър. Заедно с всички останали – нито крачка напред, нито крачка назад. При това винаги в крак.

Той се усмихна на някакъв свой спомен.

– Знаете ли какво казах на моя командир, сър, когато се опитваше да ми набие това правило в главата?

Никой не отговори на въпроса му, а и той едва ли очакваше отговор, защото продължи:

– Попитах го: „А кой марширува най-добре, сър?“ Ха-ха! Никога няма да се досетите какво ми отговори той: „Разбира се, че немците, глупако! Кой не знае това?!“

Капитанът се заля в смях.

– Беше адски задръстено копеле! Можеше да подлуди цяла рота новобранци, при това без да повишава глас. Само с подбрани бисери от репертоара си.

– Не виждам смисъла, капитане – обади се момичето.

– Смисълът ли, малка моя? – облещи очи капитанът. – Чухте ли това, сър: „Не виждам смисъла.“

Капитанът отново се заля в смях. Едрият мъж се намръщи.

– Не виждам нищо смешно, капитане.

Капитанът изцвили от удоволствие, изхлипа, пое си дълбоко въздух и изведнъж съвсем спокойно каза:

– Удивително съвпадение, сър. И моят командир така реагира, когато му заявих: „Да, ама те са фашисти, сър. Също като вас!“ Сега разбирате ли защо се махнах от смрадливата армия, където командват фашизирани копелета като моя бивш командир?! Дано го вземат мътните и го отнесат в най-вонящия ъгъл на ада!

Едрият мъж се усмихна, а момичето промърмори: „Амин!“ – и атмосферата се разведри.

– Да пием за добрата стара армия, сър – каза капитанът, – в нейна чест съм готов да наруша принципите си! – И той грабна чашата си и я пресуши на един дъх.

– Мислех, че сте въздържател! – отрони неволно едрият мъж.

Очите на момичето бяха тъмни като планински езера.

Капитанът отговори само с една дума и темата бе изчерпана.

## **16.**

– Господарю – прокашля се Бригз. – Трябва да открием Боб. Длъжни сме да накажем изменника.

– Грешен ход. Ние не можем да открием Б.О.Б. Телата, които обитаваме, по-точно проекциите на телата, в които бяхме подлъгани да се преселим, поглъщат твърде много енергия. Ние загубихме своето най-важно качество: телепатията. Няма да ви припомням колко голяма е загубата!

Посрещнаха с истински вой думите ми. Вдигнах ръка и постепенно се умълчаха.

– Ние не можем да открием Б.О.Б., докато не възстановим способността си за телепатия. Той съществува само като субстанция на мисълта и няма физически образ. За съжаление има и още един проблем. Ние не можем да влезем в двустранна връзка с Планетата-майка, с ОАУЯЕ. Очевидно някой блокира сигналите, които изпращаме, и не получаваме отговор, но продължаваме да се размножаваме, което подсказва, че някаква част достига-предназначението си. Това е опасно! Може да означава, че НЯКОЙ, КОЙТО ДОБРЕ НИ ПОЗНАВА, подменя нашите съобщения или ги изкривява по удобен за себе си начин. Ние разкрихме измамата. Изпратихме съобщение. За жалост никой никога не е предполагал, че един Б.О.Б. може да бъде предател и не е изградена защита в тази посока!

Този път нямаше реакции на ниво първични инстинкти. Пълна тишина. Те бяха вцепенени, защото дори техните нисши мозъци добре схващаха сериозността на положението. Продължих:

– При това предателството на Б.О.Б. е двойно. Той сигурно се е съюзил с някой земен!

„А-у-у-у!“ – избухна взрив от възмущение. Вдигнах ръка.

– Екстрасенс. Човек, който владее телепатията и притежава достатъчно силно биополе, за да блокира онази част от текста, където съобщаваме за предателството на Б.О.Б. В същото време служи активно като пощенска кутия за съобщенията на Планетата-майка.

Настъпи суматоха. Едни викаха: „Смърт!“, други – „Анихилация“, а Маркъс изпищя с отвратителния си фалцет: „Кастрация!“ Той, изглежда, познаваше добре ужасната перспектива на своето предложение. Трябваше да ги надвием.

– Ето защо от ОАУЯЕ продължават да поддържат енергийната лента. Предателството е причина и за необичайните и нетипични грешки при прехвърлянето. Поискахме шериф Труман, получихме полицай Ястреб, вместо доктор Хейуърд получихме Джакоби, вместо Анди – Маркъс. Имахме само две точни попадения – Одри и майор Бригз. Получихме съвсем неочаквано мисис Лийланд. Какво означава всичко това?

Суматохата се превърна в истинска вакханалия. Изкривени от злоба лица, очи, хвърлящи мълнии, разпенени от ярост уста. Зверове, готови да се разкъсат помежду си.

Добре се забавлявах. Вдигаха толкова излишен шум около себе си, сякаш имаха някакво значение. Илюзии. Единственото утешение за нисшите.

Най-после се умориха да викат и настъпи тишина.

– Боб следва определена схема. Той има съучастник от местните, от земните. Прекрасно се е инфилтрирал в атмосферата на планетата и използва всички предимства, които тя му предоставя. Трябва да призная, че той проявява голяма находчивост. Да вземем идеята да използва героите на Линч… Това е почти… гениално!

– Господарю… – обади се Одри.

– Направих ти забележка, нисша – срязах я. – Следващия път ще те изпратя направо в анихилатора.

– Но, господарю…

– Запасът от енергия постоянно намалява: Много скоро, ако не вземем някакви мерки, ще бъде достигнат критичният праг. Тогава ще бъдем изключени и с Проекта Б.О.Б. ще бъде свършено.

Разнесоха се възгласи: „Анихилация за Б.О.Б.!“ „Да отидем и да накажем долния предател!“, „Чакаме твоите заповеди, господарю!“ Дадох знак, че не съм свършил. Мигновено се възцари тишина.

– ОСТАВЕТЕ Б.О.Б. НА МИРА! НИЕ НЯМАМЕ СЕТИВА ЗА НЕГО!

Мълчаха стъписани.

– Необходим ни е този човек – заявих аз и хвърлих вестника на масата. – Дейвид Линч.

Грабнаха го и омачканото парче хартия обиколи всички. Накрая попадна у мисис Лийланд и тя прочете на глас статията за онзи педераст, батко Бингъл, мир на праха му. Звучеше отвратително.

– Но как ще го открием, господарю? – попита Бригз. – Ние не познаваме планетата. Нямаме понятие къде може да е този човек.

Усмихнах се снизходително.

– Няма защо да го търсим, Бригз. Той сам ще дойде при нас.

\* \* \*

Едрият мъж протегна ръка.

– Сделка, капитане. Смятам, че сте напълно подходящ за работата.

Капитанът остави чашата си, усмихна се загадъчно и като се прокашля, каза:

– Остава да уточните две неща, сър. Каква точно ще бъде работата и какво ще получа за нея?!

Едрият мъж въздъхна дълбоко и прибра ръката си. Именно от този въпрос го бе страх. Погледна дъщеря си, която му кимна за кураж, и той попита:

– Вие знаете кой съм, капитане?

Отговорът не се забави:

– Тъй верно, сър.

– Моля ви – каза едрият мъж притеснено, – аз не съм вашият бивш командир.

– Прощавайте, сър. Навик.

– Знаете за моя сериал?

Капитанът се ухили.

– „Туин Пийкс“ ли, сър? Разбира се, че знам. Всички психясахме покрай него, сър.

Едрият мъж се нацупи.

– Психясали?! – Той въздъхна дълбоко. – За бога, моят филм съвсем не целеше това!

– Татко! – обади се момичето.

– Добре, добре – махна с ръка той. – Знам много добре каква е реакцията и винаги се държа така глупаво! По-добре прочетете това, капитане.

И подхвърли в скута на капитана вестника.

– Статията е отбелязана с червено.

Капитанът я откри и се зачете. Настъпи напрегната тишина. Едрият мъж и момичето се спогледаха. „Какво мислиш за него?“ Момичето сви рамене.

Капитанът дочете статията, подсвирна от удивление и захвърли вестника на масичката.

– И това не е блъф?!

Едрият мъж кимна.

– И аз така помислих в първия момент. Дори когато ми се обади този… батко Бингъл, направо го отрязах. Но… вижте това! – И подаде втори вестник на капитана.

Той се зачете и колкото повече напредваше, толкова по-мрачна ставаше физиономията му. Когато свърши, капитанът хвърли вестника на масата при другия и постоя известно време мълчалив и вглъбен. Двамата се опитваха да отгатнат чувствата му по навъсената му физиономия. Накрая той каза:

– Не ми харесва, сър.

Едрият мъж кимна и попита притеснено:

– Опасявах се от това. Означава ли, че се отказвате?

Капитанът се усмихна накриво.

– Аз никога не се отказвам, сър, преди да съм загубил.

## **17.**

Вече бяхме осмина: Ястреб, мисис Лийланд, майор Бригз, доктор Джакоби, Норма, Ед, Одри и аз. Отново неканени гости – Норма и Ед. Някой ми изпращаше нежелани подаръци. Знаех кой бе и защо го прави.

Нито един от нас не успяваше да възстанови телепатичните си способности.

Беше безсмислено да търсим Б.О.Б. Сигурен бях, че той ни бе погодил този номер. Но защо – ето това все още не можех да проумея!

Дефакто той се бе присъединил към земните. Жалки еднодневки, презрени същества!

Защо го бе направил? Беше истинска загадка. Ако успеех да я разреша, може би щях да намеря начин да се преборя с него.

Нямаше възможност да го сторя веднага. Трябваше ми време. Явно ключът на загадката бе в тази планета – Земята, както я наричаха местните с толкова любов и нежност, че изпитвах съжаление към тях.

А какво изпитваше Б.О.Б.? Срещу какво бе разменил своето безсмъртие?! Трябва наистина съблазънта да е била много голяма, за да пожертва най-ценното си.

Влезе Норма.

– Господарю…

– Норма…

– Изглеждате загрижен, господарю.

– За първи път съм изправен пред подобен проблем, Норма. Един Б.О.Б. предава своите, за да помогне на простосмъртните! Кълна се – ако не бях потърпевш, никога нямаше да повярвам, че може да се случи!

– Господарю… – започна тя, но смутена спря.

– Да, слушам те – казах благосклонно.

Тя ми бе симпатична, макар да не чувствах онази топлина, която ме заливаше, когато гледах Одри.

– Това, което казахте преди малко, господарю… Именно за него искам да говоря с вас, но не знам как да започна, толкова ми е неудобно!

– Говори, Норма! – казах строго.

– Аз знам какво е подтикнало Боб да ни предаде!

Сърцето заби учестено в гърдите ми.

– Да не би да си възвърнала телепатията си?

– Не, не – поклати глава тя. – Ни най-малко. Знам, защото… – И запъна, очевидно смутена, но събра кураж и продължи: – И аз изпитвам подобни чувства!

Почувствах как изтръпвам.

– Норма… Какво означава това?

– Страх ме е, господарю. – Тя се сви уплашено. – Страх ме е дори да помисля за него.

– Говори, заповядвам ти! Ако не се подчиниш, ще те анихилирам. Малко енергия няма да ми бъде излишна.

Погледнах енергометъра. По дяволите! Оставаха ни по-малко от 24 часа.

Нейната реакция беше абсолютно неадекватна. Моята заплаха не само не я пречупи, а сякаш вля допълнителни сили в крехкото ѝ тяло.

– Господарю, вие не можете да ме изплашите!

Ледени тръпки пробягаха по кожата ми.

– Норма…

– Аз изпитвам… непознати чувства, господарю. Особено когато погледна Ед.

– Непознати чувства? Когато погледнеш Ед? Какво искаш да кажеш?

– Аз съм готова да пожертвам безсмъртието си заради него, господарю.

– Да пожертваш своето безсмъртие? За Ед? Ти си се побъркала!

– Може би, господарю, но бих го направила. Заради онзи Ед, жалкия образ, който се опитваме да напомпим с енергия. Иска го моят образ, онази Норма, в която съм се напъхала с взлом.

– Откъде ти идват подобни глупости в главата? Почакай, всичко е ясно. Това е от тялото ти. Ще трябва да те анихилирам.

– Подобни мисли изпитва и Ед, господарю. Обясни ми се… в любов преди малко.

– Ще анихилирам и него! Какво е това любов?

– Не знам. Нямам понятие, господарю, но тялото ми знаеше тази дума. Вие нямате представа какво изпитах, когато Ед ме целуна! И аз му отвърнах със същото! Никога не съм била по-щастлива, господарю!

– Щастлива?! Какво означава това?

– Нещо като любов. Двете, изглежда, са свързани помежду си по някакъв начин. Не знам точно, но е прекрасно!

– Анихилация! Незабавна анихилация. Моята мисия е заплашена от пробив отвътре. Всичко е работа на Б.О.Б. Майор Бригз! Майор Бригз!

Той се появи на вратата.

– На вашите заповеди, господарю.

– Анихилирайте я!

– Но, господарю…

– Изпълнявайте, нисш. Ако не искате и вие да я последвате.

Той се сви от страх.

– О, не, господарю.

– Добре тогава. Изпълнявайте! Подложете на същата операция и Ед.

– Слушам, господарю.

Някакво диво клокочене изпълни стаята. Норма се смееше като луда.

– Господар ли?! – загледа ме втренчено. – Ти си жалък роб! Ти си въобразяваш, че владееш всичко и всички, защото владееш енергията. Жалък глупак! Енергията е нищо. Любовта е всичко! Боб ще победи и ти ще загинеш, без дори за миг да изпиташ това, което изпитвам аз. И което ще изпитвам, докато твоите марионетки включат анихилатора. А може би и след това. Надявам се!

Бригз я влачеше към вратата, а тя крещеше:

– Заради любовта си струва да изгубиш безсмъртието си! Дори за един миг истинска любов! Ти никога няма да разбереш това! Сбогом, жалък нещастнико! Пожелавам ти да бъдеш наказан с безсмъртие!

– Отведете я! – изкрещях.

Не исках повече да я слушам. Тя ме караше да се съмнявам.

– Анихилирайте я! И атом да не остане от нея!

Майор Бригз я изблъска от стаята.

На прага стоеше Одри.

## **18.**

**–** Какво ще правим, сър? – попита капитанът. – Имате ли някакъв план?

– Аз и план! – отвърна учудено режисьорът. – Вие сте професионалист. Това е ваша работа.

– Съгласен съм – кимна капитанът. – И все пак… Вие познавате по-добре своя екип.

Мъжът разпери ръце и се озърна безпомощно. Търсеше помощ от момичето, но то само кимна окуражаващо.

– Вие дори не си давате сметка колко абсурдна е ситуацията!

– Може би… – каза насмешливо капитанът. – Ако ми обясните по-подробно…

Едрият мъж не се засегна ни най-малко. Дори не обърна внимание на шегата. Заяви възбудено:

– Но аз не съм изпращал снимачен екип на мястото. Това е абсурдно! И през ум не ми е минавало отново да се заема с Туин Пийкс.

– В пресата се появиха други съобщения.

Едрият мъж избухна.

– Бабини деветини. Вестникарски измишльотини. Някой пуска преднамерено слухове. – Погледна момичето и получи съгласието му. – Подозирам, че това е моят мениджър.

– Какво целѝ с подобен ход, сър? Не разбирам…

– Защото не сте в шоубизнеса, капитане. И по-добре за вас.

– Бих се сменил с някого, сър. Поне докато получа „Оскар“ или приема някое от ония красиви момичета за интервю…

– Не ме разочаровайте, приятелю!

– Не бих се отказал, сър, но, разбира се, след като поставяте така въпроса, ще поразмисля!

– Вече не знам кога се шегувате и кога сте сериозен!

– Просто не ми обръщайте внимание, сър. Това ще облекчи доста отношенията ни.

Едрият мъж разпери ръце.

– Е, добре, капитане, работата е там, че освен мен, никой друг не би могъл да изпрати там екип! А аз, както вече ви споменах, не съм го направил.

– Абсолютно сигурен ли сте, сър?

– Абсолютно.

– В такъв случай сме изправени пред неразрешим проблем.

– В какъв смисъл?!

– Вие не сте изпращали никого. Друг също не би могъл да изпрати. Доколкото разбирам – нещо с авторските права, нали така?!

Режисьорът само кимна.

– В такъв случай проблемът не съществува! Просто го няма. Спокойно си пийте питието и си живейте като птичка божия. Всичко това – и той посочи вестниците, – а също и телефонните обаждания може би са съвпадения. А може би дори са плод на вашето въображение. Вие не гледате често своите филми, нали, сър?!

Едрият мъж направи усилие, за да потисне гнева си. Не биваше да очаква друга реакция – ситуацията беше наистина абсурдна. Той заговори с възможно най-спокоен тон:

– Капитане, не искам нищо друго от вас; освен да ме придружите до мястото.

Капитанът се усмихна и махна с ръка.

– Не виждам причина, сър. Така както си изяснихме нещата, няма да бъде повече от пикник…

– Аз искам ВИЕ да ме придружите, капитане. Нещо като каприз.

– Само богатите могат да капризничат, сър!

– Аз съм богат. Доста богат – подчерта едрият мъж. – Колко?!

– Пет хиляди – каза капитанът. – Само за да не ви обидя.

– Добре. Кога тръгваме?

– Когато кажете, сър. Може и веднага.

– Добре, веднага. Дженифър, събери багажа.

Капитанът се прокашля.

– Не смятате ли, сър… По-добре е да отидем само двамата!!!

Момичето се усмихна.

– Но вие преди малко твърдяхте, че не било по-опасно от пикник?!

Капитанът комично се плесна по челото.

– Да бе, какъв съм глупак!

Избухна непринуден смях. Едрият мъж постави ръка върху рамото на момичето.

– Ние никога не се разделяме, капитане.

Той сви рамене.

– На мен ми е все едно… Ваша воля. Вие давате парите.

Момичето започна да събира багажа.

## **19.**

Одри бе пребледняла като платно. Устните ѝ очертаваха само една тънка линия. Прекрасните ѝ тъмни очи приличаха на черни дупки. Бе взела някакво решение.

– Ще трябва да анихилираш и мен, господарю – каза тя.

Трепнах изненадан. Ръката на Б.О.Б. Прекалено близко до мен бе стигнал!

– Какви са тези глупости?

– Чух всичко.

– И какво от това?

– АЗ ТЕ ОБИЧАМ!

– Ти… ме… обичаш?

– ДА, ДА, ДА, ОБИЧАМ ТЕ!

Бях толкова изненадан, че успях само да промълвя:

– Каква е тази шега?

– Боя се, че не е шега, господарю. Аз те обичам и съм готова на всичко за теб.

Усмихнах се. Постарах се усмивката ми да бъде искрена. Поне направих опит.

– Ха-ха! И ти наричаш това любов?! Бъркаш, малката. Аз съм твой господар и ТИ СИ ДЛЪЖНА ДА БЪДЕШ ГОТОВА НА ВСИЧКО ЗА МЕН!

– Не е това, господарю. Аз ви обичам! Винаги когато ви видя, непозната топлина се разлива в мен!

И в мен, по дяволите, и в мен! – исках да изкрещя, но с върховно усилие на волята успях да се овладея. Дори да разсъждавам почти нормално. Въпреки онази подла топлина В МОЕТО ТЯЛО!

– Това е от тялото ти.

– Аз те обичам, господарю! – повтори тя упорито, но добави и нов мотив в рефрена: – Но не съм щастлива!

Трябваше да се боря със самата нея. Беше лесно да взема решение за Норма и Ед, но за Одри… Проклетата топлина! Замъгляваше разсъдъка ми. Това, което казах, бе най-обикновена първична реакция на защита:

– Престани с тези човешки глупости!

Тя си знаеше своето. Не ми даваше никакъв шанс.

– Аз не съм щастлива, господарю. Защото вие сте жесток! Вие унищожихте Норма и Ед. Вие се готвите да унищожите цялото Човечество! Аз ви обичам и съм нещастна, господарю! Искам да ме анихилирате.

– Направете го, господарю – обади се някой.

Мазен глас, изпълнен с безкрайна омраза. Доктор Джакоби. Не бях усетил кога е влязъл в стаята, толкова бях улисан с Одри.

– Аз чух всичко, господарю – заяви смирено той.

– Постъпил си добре, нисш – казах напосоки.

Онази топлина! Може би бе… ЛЮБОВТА! Не, не! Това бе слабост! Аз бях Разумен I степен! Никога нямаше да се поддам на подобна слабост!!!

Одри стоеше, навела глава, сплела ръце и чакаше. „Не!“ – крещеше моето тяло!

– Анихилирайте я, господарю – обади се Джакоби. – В името на ОАУЯЕ!

Нямах избор. Беше предопределено.

– Добре – казах. – Извикай майор Бригз.

Исках да остана сам с нея. Да я помоля да размисли, ДА ПАДНА НА КОЛЕНЕ ПРЕД НЕЯ! О, Велики разуме, каква лудост!

– Почакайте, докторе, ще дойда с вас – каза спокойно тя.

Изглежда, бе се досетила за моето намерение и не искаше да ми даде шанс. „Защо, Одри?“ – изкрещя проклетото тяло, но аз мълчах.

Беше страшно. Абсурдно. Очаквах помпата в гърдите ми да се пръсне.

– Сбогом, господарю – каза тя.

– Хайде, тръгвай – хвана яза ръката Джакоби. Стори ми се, че в гласа му прозвуча тържество.

Нямах сили да отворя устата си, да произнеса дори и една дума, но тялото ми крещеше: „Сбогом, Одри! Сбогом, моя… ЛЮБОВ! Ще се видим в Антисвета!“

Те излязоха.

\* \* \*

Страдах. Цялото ми същество се гърчеше от непозната болка.

Влезе Джакоби.

– Свършено е, господарю.

Обърнах се, като се постарах да изглеждам спокоен.

– Това е добре, Джакоби! Благодаря ви.

– На вашите заповеди, господарю!

Исках да бъда сам. И да страдам. О, Всемогъщи разуме, това бе някакво умопомрачение!

– Хрумна ми нещо, господарю…

Джакоби. Този жалък подлизурко! Защо не се махнеше от очите ми?! Исках още да страдам!

– Господарю, вие сте всемогъщ!

Дойдох на себе си. Беше глупаво аз, Разумен I степен, да страдам за някаква си нисша! Какви ли изненади щеше да ми поднесе проклетото тяло? Добре че беше този жалък подлизурко. Защо толкова обичам ласкателствата? Защо ги обичат толкова много всички Разумни?!

– Добре, ще те изслушам, нисш.

## **20.**

**–** Ние трябва да използваме онова, което е обърнало Б.О.Б. против нас, за да го надхитрим.

– Имаш предвид?…

– Любовта, господарю. Вашата извънредна заетост и мястото, което заемате в обществото, не ви позволяват да се занимавате с дреболии. Аз, поради естеството на работата си, съм запознат по-добре… с детайлите.

– Слушам те.

– Любовта е основната движеща сила при земните, господарю. Те са готови на всичко за нея, включително да заплатят с най-скъпото си – своя жалък живот.

– Интересно… Продължавай.

– Това чувство е необяснимо, но много силно. Показателен е ефектът, който има върху Б.О.Б., а също върху Норма, Ед и… Одри.

Бръкна направо в раната. Не ми беше много ясно какво целеше това докторче, но явно обичаше да се движи по острието на бръснача. Щеше да се провали рано или късно. Отбелязах си наум да го държа под око и да не му позволявам да отгатне докрай намеренията ми. Превъплътих се в самата любезност.

– Ти ме заинтригуваш все повече. Как предлагаш да използваме тази… любов?!

Той се усмихна хитро.

– Любовта е доста общо понятие, господарю. Това, което вие наблюдавахте преди малко между Норма и Ед, беше любов между половете…

Долових неговия внимателно изучаващ ме поглед. Опасна игра играеш, докторче! Бях подготвен и мускул не трепна на лицето ми. Той продължи:

– Не смятам, че подобна любов е подвела Б.О.Б. да ни измени. Той въобще не е приемал биологична форма и не би могъл да я приеме, защото няма необходимата енергия. Струва ми се, че нашите контролни уреди не са показали изтичане на подобно количество енергия в последно време, нали?

– Това е поверителна информация, докторе – поклатих глава. – Но… като имам предвид извънредните обстоятелства, струва ми се, че мога да направя изключение. Да, вие сте прав! Не е забелязано изтичане на необходимото за прехвърляне количество. Аз самият направих справката!

– Благодаря ви, господарю. Това е много ценна информация! В такъв случай бихме могли да предвидим с голяма степен на вероятност, че той се ръководи от абстрактна любов.

– Любов… каква?!

– Абстрактна, господарю. Без конкретен обект. Много вероятно е той да обича цялото Човечество.

– Човечеството! Да обича цялото Човечество?! Всички жалки земни нисши, първобитни същества?

– Именно.

– И заради тях е готов да пожертва своето безсмъртие?

– Да.

– Проекта Б.О.Б.?

– ДА, ДА, ДА.

Разперих безпомощно ръце.

– Тогава всичко е изгубено, Джейкъби. Ако един Б.О.Б. е способен да пожертва всичко в името на подобна безсмислица, тогава нищо не може да се направи. Спомни си какво е записано в нашите алгоритми: „Глупостта ще унищожи света!“

– Любовта, господарю… – започна Джакоби, но аз го прекъснах:

– Любовта е синоним на глупостта, докторе! – Без малко да се изтърва, че го знам по себе си, но се усетих навреме. – Ние сме обречени!

Той поклати глава.

– Не, докато не сме оглупели окончателно, господарю.

Не ми хареса тонът му, не ми хареса това, което каза, и начинът, по който го каза, но се нуждаех от свежа мисъл, затова потиснах гордостта си.

– Говори, слушам те.

– Ние можем да се възползваме от неговата любов.

– Да се възползваме от неговата любов? Слушай, да не е някаква твоя измишльотина?!

– Не, господарю. Той обича Човечеството, нали?

– Това е ТВОЕ предположение.

– Аз познавам повече… подробностите, господарю, доверете ми се!

– Добре, но те предупреждавам: ако ме подведеш, чака те анихилаторът!

Ченето му увисна и затрепера от страх, запелтечи:

– Да бъде волята ви, господарю. Аз ви гарантирам, че ще спипаме Б.О.Б.

– Да чуем плана ти.

|  |  |  |
| --- | --- | --- |
|  | ЗАПИС: | *04* |
| ТЕРМИНАЛ: | *Земя* |
| БАЗА: | *ОАУЯЕ-3* |
| КОД: | *№ 03 ІІ 424 ITR* |
| ТЕКСТ: | *Продължавам да губя енергия. Смятам да използвам водороден взрив с насочено действие. Време на взрива: 18,00 ч. местно време. Нямам връзка с Б.О.Б.*  *Разумен I степен* |

## 21.

– Не искам да се вдига шум около моето пътуване, капитане – каза едрият мъж.

– Смятам, че сте свикнали с това, сър.

Режисьорът се усмихна. Биваше си го този ирландец!

– Би трябвало, но не мога, капитане. Има и още нещо – не искам цяла глутница клюкари да се помъкнат подир мен.

– Те си вадят хляба по този начин, сър. Не бива да им се сърдите!

Мъжът разпери безпомощно ръце.

– Не им се сърдя. Просто не знам точно къде ще ги заведа този път.

– На чудесен пикник в Туин Пийкс, сър. Надявам се – с моя помощ.

И той погледна момичето. Руменина изби по бузите му. Тази закачка не убягна от погледа на едрия мъж и той се намръщи.

– Капитане, да се разберем отсега – никакви импровизации! Ние отиваме някъде, а вие се грижите за нашата безопасност. Нищо повече.

– Слушам, сър – отговори отривисто капитанът.

Момичето прихна, но се спря сконфузено пред строгия поглед на баща си. „Не трябва да ги изпускам от очи!“ – каза си той и попита:

– Имате ли кола, капитане?

– Тъй верно, сър. Един скапан джип, армейски образец.

– Ще вземем него.

– Но… сър, той не става дори за мишена. Много е скапан.

– Още по-добре – няма да привлича вниманието.

– Но аз не съм сигурен дали ще стигне дотам, сър. Изобщо не съм сигурен.

– Добре, капитане. Купете нов джип. Трябва да стигнем навреме. Ще ви напиша чек. Тръгваме веднага щом уредите формалностите.

\* \* \*

– Джейкъби, къде са останалите?

– Всички са по местата си, господарю.

– Той ще дойде всеки момент, докторе. Предчувствам го.

– Да не би да сте си възвърнали телепатичните способности, господарю?

– Не съм, докторе, не съм. Това е страшно преимущество в негова полза, но се надявам той да не го знае.

– Можем само да се надяваме, господарю.

– Ти не вярваш много в това, нали, Джейкъби?

– Тук той е на свой терен, господарю. Ние сме… неканените гости.

– Като си помисля само! Идва ми да вия от яд. Да пожертва собственото си безсмъртие заради някакви жалки земни. Не, умът ми не го побира!

– Именно на това разчита той, господарю. На нашето стъписване и объркване. Ходът, който приложи, за да ни преметне с Проекта, е изключително прост, господарю. Прост, но… гениален!

– Той има безспорно предимство, поне засега. Загубихме способностите си за телепатия и в известен смисъл сме напълно слепи и глухи. Не можем да „видим“ къде е той, не можем да приемаме съобщенията на ОАУЯЕ, изглежда, че и там не могат да приемат нашите пълни съобщения, защото продължават да транслират енергия. Всичко е на негова страна, така както го е предвидил!

– Не след дълго енергията, отделена за реализацията на Проекта Б.О.Б., ще бъде транслирана и ОАУЯЕ ще прекъсне енергийната лента. Ние – аз, Бригз, Ястреб, онази Лийланд и… дори вие, господарю! – ще престанем да съществуваме, защото сме само образи, поддържани изкуствено с енергия. Това ще бъде триумф за Б.О.Б. Неговият план ще бъде реализиран стопроцентово.

– Какво предлагаш да направим?

– Нищо повече, господарю. Никаква паника, никакви погрешни решения, като онова да анихилирате Норма, Ед и… Одри!

Яростта заслепи разсъдъка ми и заглуши болката.

– Какво?! Намекваш, че съм сбъркал, червей такъв!

– Не, господарю! – изхленчи той, обхванат от ужас. – Просто исках да кажа, че… избързахме. Бихме могли да ги ликвидираме, след като ни помогнат да се справим с Б.О.Б. Тогава вече нямаше да ни бъдат нужни. С Линч ще се справим много по-лесно.

Исках да извикам: „Нали ти ми предложи да постъпя така! Моята Одри…“, но щеше да бъде грешка. Никой не се е върнал от Антисвета! Пътят натам е еднопосочен. Трябваше да лавирам, като се правя на уверен.

– Той ще ни каже къде е Дейл Купър, докторе! Истинския! И тогава със Земята ще бъде свършено!

– Вие сте гениален, господарю. Както винаги! Колко време ни остава?

– 20 часа.

– Дано е достатъчно.

# **КРАЯТ НА ОГЪНЯ**

## **1.**

**–** Аз трябва да отида при тях, Кристиан.

– Съобщението е фалшиво, Б.О.Б. Сигурен съм в това!

– Но съществува известна вероятност да не е, нали?! Нямам право да рискувам, Кристиан. Трябва да отида при тях. Не забравяй за Дейвид Линч!

– Нещастно стечение на обстоятелствата!

– Рано или късно щяха да се сетят за него. Не мога да излагам на опасност живота на Линч. Няма да бъде справедливо! Използвах го, за да създам фалшивото обкръжение около Дейл Купър, и сега не мога да го оставя да се пъхне в устата на лъва.

– Въпрос на време е. Ако закъснее по някаква причина…

– Би могло да се организира, но е необходимо голямо количество енергия.

– Например?

– Бих могъл да спра двигателя на колата му.

– От всяко разстояние?

– Практически – да! Но за да го направя, ще ми бъде нужно голямо количество енергия.

– Разбирам.

– Нищичко не разбираш. Вие не умеете да цените енергията! Не умеете, защото не сте пряко зависими от нея! Винаги можете да сложите нещо в стомаха си. Не сте толкова жестоко ограничени, колкото сме ние.

– Не мога да разбера. Просто нямам толкова въображение, за да разбера.

– Добре, ще се опитам да ти обясня, като обрисувам картина от вашето недалечно бъдеще. Ако вие продължавате да бълвате въглероден двуокис, химикали, отровни отпадъци и най-различни други гадости, не след дълго ще се борите за всяка глътка кислород! Тогава ще сте фатално зависими и с всички сили ще се стремите да създадете известен запас и ще изразходвате извънредно пестеливо всяка скъпоценна глътка. Надявам се, че ще бъдете достатъчно разумни и няма да се избиете помежду си, за да останат по-малко консуматори!

– И всичко това е записано в нашето бъдеще?

– Нямам право да ти разкрия какво е записано в бъдещето ви. Това е само един от възможните варианти. Вие, хората, трябва да изберете!

– А може би някой друг ще избира вместо нас?

– Може би.

## **2.**

**–** Енергията продължава да намалява, господарю – докладва Бригз.

– Не остава още много време, господарю – обади се Джакоби. – Б.О.Б. ще се появи всеки миг. Във фалшивото съобщение определихме часа X. Водороден взрив с насочено действие, който ще отнесе половината Западна суша и много, много Човеци. Ха-ха! Остават 6 часа. Обзалагам се, че той ще бъде тук по-рано, господарю!

– Дано не бъркаш, Джакоби. Не ми се мисли какво ще ти се случи, ако си сбъркал!

– Каквото ще се случи на всички нас, господарю – заяви нагло той.

– Но най-напред ще се случи на теб, нищожество – казах подигравателно.

\* \* \*

Джипът се движеше по една от автомагистралите на север.

Капитанът бе сменил преди половин час едрия мъж на волана. Сега той беше полегнал на задната седалка и похъркваше. Момичето се бе събудило при смяната и ядеше ябълка.

Имаше пълнолуние. Призрачната светлина заливаше всичко – пътя, околните хълмове, реката, близката гора. Гумите свистяха по асфалта и равномерното бучене на двигателя беше единственият шум в нощта.

Момичето изяде ябълката и захвърли огризката. Пресегна се и включи радиото. Хвана някаква музикална програма.

– А той? – Капитанът посочи с палец назад.

Момичето се усмихна.

– Спи като заклан. Барабан да бие до главата му, няма да се събуди.

– Добре – каза капитанът.

Пътуваха мълчаливо известно време. Гласът от радиото пееше пресипнало за любов и мръсни номера, за сълзи и лунен прах.

– Женен ли си? – попита момичето.

Капитанът не отговори веднага.

– Бях женен – каза той след кратка пауза.

– Тя… беше ли красива?

– Беше истинска кикимора! – каза шеговито капитанът. – Не, разбира се. Беше много красива и с чудесен характер.

– Защо се разделихте тогава?

– Защото не само аз мислех така. Почти всеки срещнат изпитваше към нея подобни чувства. Не можеш да се бориш с всеки срещнат за сърцето на една жена, нали? Особено когато те няма често вкъщи!

– Защо да не можеш? Аз бих се борила!

– Не става.

– Защо да не става?

– Защото докато се бориш с един на прага, друг се вмъква през прозореца. Ако издигнеш истинска кула без врати и прозорци, и дори без стъпала, тогава се оказва, че си пропуснал да провериш дали преди това твоята прекрасна женичка не е скрила някого в сърцето си. Спомен. Например бивш съученик. Както беше в моя случай.

– Колко тъжно!

– Да върви по дяволите! На мен ми е все едно! Знаеш ли – чувствах се много странно край толкова красива жена. Като истинско нищожество.

– Престани, ще ме разплачеш.

– Не приличаш на ревла.

– Не съм, но тази вечер настроението ми е особено.

– Това е от луната.

Помълчаха известно време.

– Имаш ли деца? – обади се момичето.

– Имам. Дъщеря. Никога не съм я виждал.

– Ето че отново ми се плаче.

– Защо не? – каза капитанът. – Младите момичета често изпадат в подобни настроения. Ако искаш, облегни глава на рамото ми и си поплачи. Ще ти олекне.

Момичето се поколеба за миг, после сложи глава на рамото на капитана и притвори очи. През спуснатите му клепачи луната изглеждаше по-голяма и зловеща. Сякаш някакво призрачно лице се бе надвесило от небосклона и се хилеше насреща им.

Тя изведнъж потрепера. Не приличаше ли на Боб? И тя, както милиони зрители по света, беше попаднала под мистичното, почти хипнотично действие на филма на своя баща.

Капитанът усети потреперването ѝ, но помисли, че е от нощната хладина и прехвърли ръка през рамото ѝ, за да я стопли. Тя сгуши глава на гърдите му и се унесе в неспокоен сън, прекъсван често от кошмари.

\* \* \*

Времето течеше неумолимо.

Поглеждах датчика за запаса енергия. Цифрите намаляваха с умопомрачително бързо темпо. Оставаха още 10 часа.

Огледах своите помощници. Нито един от тях вече не даваше израз на своите чувства след случилото се с Норма, Ед и Одри, но прекрасно знаех какво си мислят: „Тези некадърници! Господари! Допуснаха толкова наивна грешка и сега всички сме обречени!“

– Доктор Джакоби…

Дребният мъж откъсна поглед от книгата, която четеше.

– Интересна ли е?

– Кое, господарю? – попита глупаво той, както обикновено. – Прощавайте, но бях изключил.

– Книгата, докторе. Защо си губите времето да четете някаква тъпа земна книга?

Той сви уплашено рамене.

– Не, господарю, разбира се, че не чета.

„Нафукан глупак такъв. Чета, разбира се. Толкова…“

– Какво беше това? – изкрещях аз. – „Нафукан глупак такъв! Чета, разбира се. Толкова…“

Целият пребледня от страх, очите му щяха да изхвръкнат от орбитите си.

Не бях на себе си от радост.

– Това означава, че се възстановява телепатията ми! Ха-ха! Жалък глупак такъв! Не успях да проследя цялата ти мисъл, но и това е достатъчно!

– Вие сте велик, господарю!

– Почакай, нищожество, ще се оправя с Боб и тогава ще се занимавам с теб!

– Да бъде волята ви, господарю!

– А сега изчезвайте, махайте се оттук! Оставете ме сам. Трябва да се съсредоточа, за да доловя мислите им. Имаме още шанс.

Всички се изнесоха.

## **3.**

Едрият мъж се събуди внезапно. Беше сънувал кошмари. Един и същи кошмар, както винаги напоследък.

Боб. Неговата гадна, отвратителна физиономия, размножена стотици хиляди пъти. Гледаше го с пронизващия си поглед и от това едрият мъж се будеше, облян в пот.

Този път имаше и още нещо. Някой сякаш тършуваше в подсъзнанието му, за да открие какво знае за Боб. И за Дейл Купър, специалния агент. Това му се случваше за първи път.

Кой тършуваше в подсъзнанието му? И защо го обхващаше такъв неописуем ужас?! Събуди се, облян в пот.

Къде беше дъщеря му? Защо не се виждаше никъде?

Имаше нещо странно в тила отпред. Тези клепнали уши… Не беше ли това… Боб? Едрият мъж усети почти физическа болка от присъствието му.

Това беше Боб. Нямаше съмнение. Беше се представил за капитан МакТайвиш, за да спечели доверието му. Но какво бе направил с момичето?

Едрият мъж се пресегна и стисна тъмната фигура там, където смяташе, че започва вратът. Ръцете му обхванаха и нечия коса. Дълга коса, като на момиче.

И Боб имаше дълга коса, спомни си едрият мъж и стисна с всичка сила.

\* \* \*

*Б.О.Б., трябва да дойдеш при мен! Б.О.Б., аз съм ТВОЙ ГОСПОДАР!*

*Ти си само един разузнавач, а аз съм Разумен І степен. Ти ТРЯБВА да ми се подчиниш!*

*Ако го направиш, аз ще бъда снизходителен. Няма да те анихилирам, Обещавам ти! Само предай истинския Дейл Купър.*

\* \* \*

– Той възвръща способността си за телепатия, Кристиан. Разбира се, не в пълен обем, но аз долавям посланието му. Слава богу, че не може да пробие твоя чадър! Не смятам, че ще успее да се възстанови дотолкова. Няма време.

\* \* \*

*Само 5 часа, Б.О.Б. Това е пределният срок. Ако не дойдеш, ще взривя бомбата!*

*Почакай… Струва ми се, че най-после попаднах на оня тип, който е измислил всичко това и с чиято помощ ти ни погоди този мръсен номер.*

*Той има нужната информация, Б.О.Б.! Името на истинския Дейл Купър и неговото местоположение!*

*Но… вече не го откривам!? Няма излъчване, а и аз не съм много сигурен в способностите си. Така че побързай, Б.О.Б.! Само 5 часа. И нито секунда повече!*

\* \* \*

Виеха сирените на полицейските коли и на линейките.

Джипът бе обърнат с колелата нагоре. Тънка струйка дим се виеше над двигателя. Едрият мъж седеше върху калника на една от линейките, обхванал главата си с ръце. Приближи се човек в бяла престилка.

– Няма никаква опасност, сър. Никаква опасност! – повтори той, защото не бе сигурен дали мъжът го е разбрал.

– Има опасност… – прошепна едрият мъж. – Голяма опасност.

– Няма опасност, сър – повтори човекът в бялата манта настойчиво. – Никаква опасност.

Едрият мъж дойде на себе си и, изглежда, схвана смисъла на последните думи на човека в бяло. Благодари.

– Няма защо, сър – сви рамене лекарят. – И дъщеря ви, и вашият приятел са добре.

Едрият мъж, изглежда, отново изпадна в транс.

– Моят приятел? Боб! Може ли да го видя!?

Малко учуден от молбата му, човекът в бяла манта сви рамене и го покани:

– Последвайте ме, ако обичате, сър.

Двамата приближиха една от линейките.

Капитанът лежеше в носилката със спокойно лице. Всеки би помислил, че спи, ако не бяха пластирите, които покриваха цялото му чело и едното око.

– Боб… – промълви едрият мъж. – Той е вече на път! Трябва да го изпреваря!

Дръпна един от хората с бели манти, които се въртяха наоколо.

– Искам да видя дъщеря си!

Тя лежеше в носилката, затворила очи. Бледото ѝ от загубата на кръв лице бе спокойно.

– Всичко наред ли е, докторе? – попита той човека с бяла манта, който се бе надвесил над момичето със спринцовка в ръка.

– По-добре не може и да бъде! – каза докторът, докато поставяше инжекцията, без дори да вдигне глава.

Едрият мъж мълчаливо изпрати въздушна целувка и промълви:

– Сбогом, малка моя.

## **4.**

**–** Аз трябва да отида, Кристиан. Току-що разбрах, че Линч е катастрофирал. Нищо особено. Обикновен пътен инцидент. Няма сериозно пострадали, а той дори не е ранен. Това облекчава неимоверно задачата ми. Няма защо да се безпокоя за Линч, той е вън от играта!

Б.О.Б. вече няма какво да губи, Кристиан. Ще взриви бомбата, ако я има! Никога, повярвай ми, никога досега Земята не е била по-близо до ядрената катастрофа, отколкото в тази минута. Трябва да предотвратя взрива, Кристиан. И не мисли, че просто отивам да умра. Имам план. Няма да го споделя с теб, защото ТОЙ МОЖЕ да разбере какво съм намислил.

Вероятността да е възстановил до такава степен своите телепатични способности е твърде малка, но съм длъжен да внимавам. Залогът е твърде голям!

\* \* \*

Едрият мъж най-после откри това, което търсеше. Младеж, среден на ръст, с кожено яке и каскет на главата. Гърдите му бяха отрупани с фотоапарати.

– Репортер ли сте? – попита едрият мъж.

– Не личи ли? – отвърна духовито другият. – Вие не сте ли от колата?

– Какво значение има? – попита раздразнено мъжът. – Имам нещо по-добро. Истинска сензация.

Очите на репортера светнаха.

– Почакайте… Вие не сте ли…

– Това няма значение – прекъснаха го рязко. – Искате ли сензацията или не?

– Разбира се, че я искам, мистър Линч. На ваше разположение съм.

– Добре тогава. Да тръгваме.

– Каква е посоката, сър?

– Туин Пийкс.

\* \* \*

– Е, Джакоби, удари часът на истината, както обичат да казват тези глупаци земните. Б.О.Б. скоро ще бъде тук!

– Моите предположения излязоха верни, господарю!

– Суетен като човек! Не мога да повярвам!? Толкова ли е голямо влиянието на телата? Та те са съставени от най-нисша материя – съдържат 80 процента вода! Да бяха поне от титан или ниобий, а то – най-обикновена вода. Проста, презряна вода!

– Но тя е в основата на живота тук, господарю.

– Нисши форми, нисш живот. Почакай само да се преселим!

– Преди това трябва да надхитрим Б.О.Б., господарю.

– Той е по-нисш от мен. Той е само един разузнавач, а аз съм Разумен I степен. Ще ми се подчини.

– Струва ми се, че климатът на тази планета създава особено силно чувство на неподчинение. Твърде силно.

– Затваряй си устата, глупако!

– Благодаря ви за комплимента, господарю.

– Не смей да ми се подиграваш, нисш. Ще те анихилирам.

– О, не, не, господарю, не искам да ви оставям сам. Ще бъда послушен.

– Тогава си затваряй устата. Чакаме Б.О.Б.

## **5.**

**–** Аз съм тук, Разумен.

– Наричай го „господарю“! – изпищя Джакоби.

– Затваряй си устата, докторе. Това са формалности, Б.О.Б.! Излишни между приятели.

– Ние с теб – приятели? Не бъркаш ли нещо?

– Не отричам, че възникнаха известни недоразумения между нас. Някои… нисши… дори употребиха по-силни думи.

– Предателство?!

– И по-силни! Но това няма значение. Тук аз давам определенията и аз решавам.

– И какво реши?

– Ще се споразумеем някак, Б.О.Б.. Ти не си земен. За известно време си се объркал. Бил си подведен или нещо подобно. Винаги може да се намери оправдание.

– В замяна на какво, Разумен?

– Дейл Купър. Но не тази отрепка, този фалшивия, в когото попаднах с твоя помощ. Трябва ми истинският Купър.

– Какво ще стане, ако ти го предам?

– Всичко ще бъде постарому. Имаме достатъчно енергия, за да осъществим Прехода. Е, мащабите ще бъдат много по-малки, но в началото винаги има неудачи. Никой няма да се усъмни в теб, Б.О.Б. Тези нисши просто ще изчезнат.

– Да, господарю – проплака Джакоби.

– Млъкни, низък плъх! – изкрещях аз. – Не можем да изразходваме енергия, за да поддържаме тези кухи обеми. Ще ни е необходима, за да се прехвърлим в хората от обкръжението на Купър. Истинските хора – от плът и кръв, около истинския Дейл Купър – от плът и кръв.

– А ние, господарю! – проплака отново Джакоби.

– Ще останете като мътни локви в гората. Всичко ще изчезне в мига, в който ОАУЯЕ престане да подава енергия.

– А какво ще стане с хората, Разумен?

– Знаеш много добре, Б.О.Б. Телата им ще бъдат населени от нашите братя. ЩЕ БЪДАТ ВРАЗУМЕНИ!

– Но това е жестоко!

– Не започвай отново, Б.О.Б. Знаеш много добре, че такъв е Законът!

– Знам, Разумен! А какво ще стане с мен?

– Ще бъда откровен, Б.О.Б. Не съм решил още, но като имам предвид как се развиват нещата, ще бъде най-добре, ако…

– Ако ме анихилираш?

– Взе ми го от устата, Б.О.Б. В много случаи е най-добре да изчезнеш! Спестяваш си много неприятности, при това поне 50 процента е сигурно, че в крайна сметка ще стигнеш до анихилатора. Онези от Съвета не обичат…

– Предателите!

– Ти го каза!

– Е, сякаш всичко е ясно, нали, Разумен?

– Така е. Трябва само да ми кажеш къде мога да открия Дейл Купър.

– Разбира се, че ще ти кажа, Разумен. Ти ме убеди.

– Внимавай, господарю! – изписка Джакоби. – Готви ти клопка!

– Затваряй си устата, нисш. Ще те анихилирам! Така поне ще има някаква полза от съществуването ти.

– Добрият стар анихилатор, а, Разумен? Все същият докачлив стар нехранимайко!

– Както обикновено, Б.О.Б. Винаги го мъкнем със себе си, когато отиваме някъде. Заради дисциплината.

– Това е клопка, господарю! – знаеше си своето Джакоби.

– Стига си циврил, нищожество! Е, Б.О.Б.? Името и адреса?

– Няма да стане, Разумен.

– Какво е това?

– Клопка. Той ти го каза.

– Аз те предупреждавах! Аз те предупреждавах! – църкаше като мишка Джакоби.

– Би ли ми обяснил, Б.О.Б.?

– Никога не съм имал намерение да ти разкрия Дейл Купър!

## **6.**

– Аз обичам хората, Разумен.

– И си готов заради тях да пожертваш своето безсмъртие?

– Не бързай толкова. Засега съм готов да пожертвам ВАШЕТО БЕЗСМЪРТИЕ!

Те стояха и слушаха онемели.

– Аз съм разузнавач, Разумен. Обучаван съм за това на ОАУЯЕ. Свикнал съм да откривам варианти и да избирам най-добрия от тях. Вие също преценихте възможните варианти и заложихте на най-добрия. – Посочих Джакоби. – Предполагам, че заслугата е негова.

– Чухте ли, господарю!

– Затваряй си устата, нищожество! Не те разбирам, Б.О.Б.? Какво се опитваш да ми кажеш? Или просто се опитваш да спечелиш време? Няма да стане. Точно десет секунди преди часа X ще взривя бомбата. Тогава с тази планета ще бъде свършено!

Не отговорих веднага. Оставих го известно време да се наслаждава на въображаемата си победа, подобно осъден на смърт на последната глътка въздух, и бутнах бурето под краката му.

– Ти нямаш водородна бомба, Разумен. Пише го в инструкциите на всеки Преден отряд! Какво ти става? Нима смяташ, че съм забравил инструкциите?!

Той направи обидена физиономия. Победата му се бе превърнала в безславна загуба. Опита да спаси каквото бе останало.

– Защо не? След като си забравил кой си въобще? След като си готов да загубиш своето безсмъртие…

– Смятам, че вече обсъдихме темата…

– Да, да… Между другото – негова бе идеята да се възползваме от твоята любов!

– Моя била идеята! – опули се Джакоби. – Подобна… глупост?!

– Затваряй си устата, нисш! Не забравяй за анихилатора!

– Ще ме уморите от смях!!! Понеже споменахте за анихилатора… Готов съм да рискувам – залагам координатите на истинския Дейл Купър срещу предположението, че е от стария тип и се задейства от разстояние. По телепатичен път.

– Губиш. Анихилаторът ни е от най-новия тип. С код. Само аз го знам. Нали така, Джакоби?

– Да, господарю. Но… господарю, предупреждавам, че той готви някаква клопка!

– Никаква клопка, докторче. Аз просто искам да се уверя, че господарят помни кода.

– О, не! – изкрещя дребосъкът.

Секунда. Част от секундата. Микросекунда, но и това бе достатъчно. Аз се усмихнах.

– Нали знаеш, че Мисълта няма скорост! Тя се разпространява мигновено. Сега вече знам кода.

– Но аз го забравих! – изхленчи той.

– Сега вече няма да ти е нужен. Разумен. Ще задействам анихилатора на пълна мощност и всички вие ще изчезнете.

– Заедно с теб!

– Не е задължително. Вие сте материални, а аз съм в субстанция „мисъл“. Каква е скоростта на разпространението ѝ? Мигновена? Значи имам някакъв шанс!

– Ти няма да го направиш, Б.О.Б.

– Напротив – ще го направя! При това с най-голямо удоволствие!

– Господарю Б.О.Б.! – изхленчи доктор Джакоби. – Не ме анихилирайте! Искам да остана с вас! Аз обичам хората!

– Предател! – изкрещя той.

– Съжалявам, докторе. Вие сте… в биологична субстанция, по-точно в някакво междинно състояние… Не мога да ви помогна!

В стаята влетя майор Бригз.

– Някаква кола се задава по пътя…

– По дяволите! – изругах аз.

– Това е Линч! – изпищя Джакоби, а в гласа му се усещаше недвусмислено тържество.

## **7.**

*Сбогом, Кристиан.*

*Планът ми бе добър, но съгласно закона на Мърфи, когото ти толкова харесваш, в него имаше само една слаба точка и точно в нея се провалих!*

*Тъкмо когато трябваше да задействам анихилатора и да ги изпратя в Антисвета, се появи Линч. Заедно с някакъв репортер. Трябваше да взема незабавно решение.*

*Вече взех решението. Имам достатъчно енергия, за да задействам анихилатора и да спася хората.*

– *А ти, Б.О.Б.? Б.О.Б.? Б.О-О-О-О-О-О.Б.!!!*

## **8.**

**–** Ето го! – каза едрият мъж и посочи с ръка.

Двойният връх. Символът на Туин Пийкс.

– Може би ще спрем да ви направя няколко снимки на фона на върха?

– Не сега. Бързаме.

– Хе-хе, сякаш ни гони Боб, а, мистър Линч?

– По-правилно е да се каже: сякаш ние го гоним!

Минаха още един завой и сред дърветата се показа дъскорезницата.

– Но какво е това бучене? – сепна се едрият мъж.

– Може би е от водопада? – изказа предположение репортерът.

– Но то все повече се усилва! – възкликна мъжът.

Глухият тътнеж премина в дълбоко бучене. Земята се разтресе и птиците с уплашен кряк се вдигнаха във въздуха. Притъмня.

Точно над дъскорезницата от тъмното небе изведнъж се спусна светкавица. Тя се заби като огромен огнен шиш в покрива, процепи го, продъни сградата, водопада и сякаш стигна до центъра на земята.

Двамата мъже стояха онемели и не смееха да помръднат.

Там, където бе паднала светкавицата, се появи пламък. Той извиси ръст, вдигна се и близна облаците. Изведнъж те се изпариха и заваля ситен горещ дъждец.

Птиците падаха мъртви, с разтворени човки и разперени криле. Дъскорезницата се скри в огъня. Дървета и храсти – всичко потъваше в пламъка.

Огненият стълб докосна небето.

– Боже господи! – прошепна репортерът.

Едрият мъж стоеше до него, стиснал устни, без да пророни нито дума.

Постепенно небето просветля. Огненият стълб изтъня и изчезна. Горещият дъжд спря.

– Къде са птиците? – озърна се репортерът.

Нямаше никакви птици. Само няколко мътни локвички.

– Къде е дъскорезницата?

Нямаше дъскорезница. Само прясно измита трева, над която се виждаше дъга.

Двойният връх се очертаваше на хоризонта.

\* \* \*

– Едно не мога да си простя! – възкликна репортерът.

Бяха спрели на една бензиностанция да вечерят.

– Да не направя снимки?! Това бе най-големият шанс в моя живот!

– Не, скъпи – каза спътникът му. – Животът имаше своя най-голям шанс!

– Не ви разбрах – облещи очи репортерът.

– И слава богу! – каза едрият мъж и стана. – Да тръгваме.

# Информация за текста

**Мишел Ферие**

**Б.О.Б.**

***По идея от телевизионния сериал на Дейвид Линч „Туин Пийкс“***

©, ИЗДАТЕЛСКА КЪЩА „ХЕРМЕС“ – ПЛОВДИВ, 1993 г.

©, ИЗДАТЕЛСКА КЪЩА „ЖАНЕТ – 45“ – ПЛОВДИВ,1993 г.

©, Валери Ценов, художник, 1993 г.

Предпечатна подготовка: „ЗК“ – СД – Пловдив

Печатница: „Полиграфия“ – АД – Пловдив

ISBN 954-459-060-9

Сканиране: **debora**, 2019

Обработка и корекции: **WizardBGR**, 2024

1. От английски - прероден в друго тяло, абревиатура от началните букви на заглавието на проекта: BORN IN OTHER BODY. B.O.B. – Бел. прев. [↑](#footnote-ref-1)